Bagaimana Jika Watak Superhero Dilakonkan Oleh Pelakon Bollywood

Anda pasti dah tonton filem Captain America, Wolverine, Avengers dan Batman kan? Yang kita lihat semuanya aktor Hollywood. Bagaimana jika watak-watak ini dilakonkan oleh aktor dari Hollywood?

Laman Scroll Droll ada berkongsi beberapa superhero yang dirasakan mereka sesuai dengan aktor Bollywood yang tengah hangat sekarang ini. Macam kena juga pemilihan watak-watak superhero ini. Jadi anda lihatlah gambar-gambar di bawah.

Tak dapat bayangkan jika filem superhero ini tiba-tiba ada adegan menari lagu di pertengahan cerita. Tiba-tiba Iron Man dan Pepper Potts menari lagu ‘Gerua’ sambil suits Iron Man yang lain menari di belakang. Agak cool juga tu.


Bagaimana Jollibee Ketepikan McDonald’s Untuk Terus Kekal Nombor Satu Di Filipina

Sekiranya restoran fast food McDonald’s sentiasa menjadi pilihan di hati pengguna, tetapi tidak semua negara menjadikan McDonald’s restoran nombor satu di hati mereka.

Di Filipina, nama rangkaian Jollibee sudah tidak perlu diperkenalkan lagi. Ia sangat berjaya sehingga tiada jenama fast food antarabangsa yang dapat ‘menundukkan’ mereka ketika ini selama 40 tahun. Jadi mari kita lihat faktor kejayaan Jollibee di Filipina.

Pada tahun 1975, pengasas jenama Jollibee iaitu Tony Tan Caktiong (ketika itu berusia 22 tahun) dahulunya merupakan usahawan yang menjual ais krim bagi francais Magnolia Dairy Ice Cream. Tony berhasil menubuhkan dua buah outlet ais krim Magnolia di bandar Quezon dan Manila, Filipina atas berkat wang simpanan keluarganya.

Malangnya, perniagaan jualan ais krim yang diusahakan Tony hampir hilang pelanggan disebabkan ketiadaan penjualan menu makanan panas. Berikutan itu, Tony telah mengambil langkah dengan memulakan penjualan menu hamburger dan sandwich di premis tersebut.

Disebabkan menu ais krimnya sudah lagi tidak popular, Tony mula mengambil keputusan untuk membuka sebuah restoran makanan segera dengan penjenamaan Jollibee di Manila pada tahun 1978. Pesaingan industri makanan segera mula berlaku apabila McDonald’s dan KFC dikatakan mula menembusi makanan di Manila sekitar 1980-an.

Namun, ia tidak mematahkan semangat Tony dan terbukti hari ini, Jollibee mampu berdiri sama tinggi dengan jenama antarabangsa seperti McDonald’s, KFC dan Burger King.

Seperti juga penduduk Kelantan, penduduk Filipina suka makan makanan manis. Tabiat permakanan tersebut menjadi pemangkin untuk Jollibee menghasilkan menu seakan-akan McDonald’s cuma ‘dikuatkan’ rasa manis yang bersesuaian dengan selera warga Filipina.

Rasa sos yang lebih manis merupakan tarikan warga Filipina untuk menikmati menu Jollibee. Untuk pengetahuan anda, menu-menu yang diperkenalkan Mcdonald’s Filipina seperti spagheti, ayam goreng, kentang goreng, sandwich daging atau ayam juga mirip menu di Jollibee. Namun, Jollibee lebih menarik minat warga Filipina berbanding McDonald’s.

Sudahlah rasa manis makanannya menambat hati warga Filipina, harganya juga dikatakan sangat berpatutan dan lebih murah berbanding harga menu McDonald’s. Menu harga Jollibee dikatakan 50 sen lebih murah berbanding McDonald’s. Mungkin bagi anda perbezaan 50 sen itu tidak banyak tetapi ia sangat bermakna bagi mereka yang kurang berkemampuan.

Tidak salah menyokong perniagaan anak tempatan apatah lagi menu yang disediakan oleh kedua-dua francais tersebut juga sama. Ringkasnya, menu Jollibee lebih kepada sasaran golongan pertengahan di Filipina.

Tambahan pula, Jollibee juga meniru cara McDonald’s beroperasi iaitu pelaksanaan kaedah pembelian secara drive-thru dan pembukaan restoran 24 jam.

McDonald’s sememangnya terkenal dengan maskot badut mereka. Jenama Jollibee juga tidak kurang hebat dengan penggayaan maskot mereka tersendiri. Dikatakan maskot keluaran mereka ada pengaruh unsur budaya masyarakat Filipina.

Maskot yang digayakan dengan pemakaian blazer berwarna merah dan kuning serta bertopi merah terasa dekat di hati warga Filipina. Maskot tersebut juga melambangkan kehidupan warga Filipina yang selalu sibuk namun masih mampu ceria menjalani kehidupan.

Berikutan itu, Jollibee juga digelar sebagai ‘restoran keluarga’ kerana francais berkenaan berjaya meningkatkan nilai kekeluargaan dalam kalangan warga Filipina. Jika anda menonton iklan Jollibee, nilai kekeluargaan merupakan mesej utama yang ingin mereka sampaikan.

Iktibar daripada perkongsian ini, harus diingat jenama lokal juga boleh maju dan mampu untuk bersaing di peringkat antarabangsa. Jollibee kini mempunyai 1,300 cawangan di seluruh dunia termasuklah di Amerika Syarikat dan Eropah.

Walaupun sudah 45 tahun beroperasi, masih tiada lagi cawangan Jollibee di Lembah Klang. Tetapi tahukah anda, Jollibee telah membuka cawangan pertamanya di Malaysia tahun lalu? Tetapi anda perlu terbang ke Sabah terlebih dahulu jika mahu mencubanya. Mungkin tidak lama lagi, ia akan dibuka di Semenanjung Malaysia pula.

Sebelum ini, Jollibee telah merancang untuk membuka 100 cawangan restoran di Malaysia. Klik pautan di bawah untuk membacanya.

Jollibee Rancang Buka 100 Cawangan Restoran Di Malaysia

Mengapa McDonald’s Gagal Berniaga Di Iceland


Ini Antara Video Pembuatan Kaca Mata Yang Awesome

Jika anda memiliki rakan daripada golongan SWAG dan Hipster – pemakai cermin mata hitam di dalam pusat membeli belah, mereka pasti mengatakan aksesori cermin mata hitam bukan sahaja melindungi mata anda daripada pancaran matahari, tetapi ia merupakan satu aksesori untuk anda kelihatan cool dan stylo. Video ini telah dihasilkan oleh Dick Moby, sebuah syarikat kaca mata hitam yang berasal dari Itali. Lihat bagaimana mereka menggunakan bahan asas sehinggalah menjadi sebuah kaca mata hitam. SWAG!

LIKE dan FOLLOW Vocket di Facebook serta Instagram


Bagaimana Kami Jadi Mangsa ‘Scammer’ Professional Sewaktu Travel Di India

Travel tak selalunya indah, biar aku nampak bodoh asalkan orang lain tak terkena macam mana aku dan kawan-kawan lain. Betulkan niat, insyaAllah nanti Allah gantikan dengan yang lain.

Ini cerita sewaktu kami hendak menaiki keretapi dari Delhi-Agra.
Tiket kami dah siap beli online dariada Malaysia dan waktu itu kami sampai di stesen keretapi pada waktu yang betul dan berada di landasan yang betul.

Sedang kami terkial-kial tengok nombor gerabak di kertas tiket, datang seorang lelaki India dengan tangan patah berbalut kononya nak tolong tengok tiket kami. Nak bantu bagi tahu kami harus naik di gerabak mana. Waktu itu kami beli general sleeper seat sahaja (kuota warga tempatan.

Dengan yakin lelaki ni cakap kami tak boleh guna tiket kuota warga tempatan dan akan disaman. Dan dia cakap kami harus menukar tiket train untuk kuota pelancong. Dia suruh kami pergi ke kaunter tiket dan dapatkan tiket baru.

Dengan rela hati dia pun tolong kami ke kaunter, tapi dah nama India, orang ramai tak ingat dunia di stesen keretapi.

Sedang kami berada dalam barisan panjang, datang seorang lelaki India berpakaian kemas dari tepi kaunter tiket. Lagak seperti salah seorang staff di situ.

Dia datang ke arah kami dan melihat tiket kami dan bagi tahu kami kena dapatkan tiket baru di India Tourism Board dan dia siap tawarkan kan harga teksi untuk ke sana.

Sampai di pejabat India Tourism Board, kami di sambut oleh 2 orang pekerja dengan lakonan buka komputer dan semak ticket yang masih ada untuk ke Agra. Tapi tak ada lagi kuota untuk hari itu.

Jadi dia terus approach untuk bantu kami dengan mencadangkan pemandu yang konon-konon dari India Tourism Board sendiri dengan harga Rs20,000.

Setelah kami berbincang, kami tak setuju dan ambil keputusan untuk balik semula ke hotel dan lupakan niat untuk ke Agra dan Taj Mahal.

Tiba-tiba bila kami nak balik dia bagi kami diskaun harga Rs10,000 atas alasan salah seorang daripada kami adalah pelajar dan dia pejam mata bagi kami harga pelajar (student rate). Harga itu adalah untuk perjalanan pergi dan balik dari Delhi-Agra beserta tour di Agra.

Baca: 15 Tip Travel Ke Kashmir, Delhi, Agra Dan Jaipur Di India

Di sebabkan kami dah tak ada mood, kami setuju je. Tapi apa yang kami nampak waktu tu, bukan kami sahaja yang ada. Ramai traveler muda yang datang dari negara lain.

Hati kami terdetik, oh bukan kita je yang tak lepas ramai lagi yang senasib. Kami hanya terfikir yang ini adalah scam bila kami berada di dalam kereta sewaktu perjalanan ke Agra.

Masa itu baru terfikir yang semua ni rancangan yang diorang dah susun dari stesen keretapi lagi. Masa itu baru terfikir kenapa diorang asingkan semua mangsa-mangsa yang datang ke pejabat tourism board itu.

Nasi dah jadi bubur, apa nak buat. Kami teruskan sahajalah perjalanan kami ke Agra.

Saya tak kisah kalau orang nak menilai saya bodoh atau apa sekali pun. Saya anggap Allah pilih saya untuk di uji supaya saya dapat menulis tentang perkara ini dan sampaikan kepada anda semua.

Supaya anda semua tidak menjadi mangsa penipuan di sana. Mungkin ini sahaja sumbangan yang mampu saya bagi. Soal kerugian dan rezeki, nanti mesti Allah akan gantikan dengan yang lain.

Jadi sentiasa berhati-hati sewaktu di India sebab scam diorang ni dah tahap professional dan sangat pandai berlakon macam dalam filem Hindustan juga. Jangan sangka anda sudah selalu travel anda akan terlepas untuk di tipu.

Sebaiknya beli tiket kuota pelancong (online). Kalau beli tiket kuota general sekalipun, kena tegas dan naik sahaja keretapi. Kalau kena saman pun bayar sahaja di dalam train.

Sebenarnya tak ada masalah untuk gunakan tiket kuota general yang di beli secara online. Cuma scammer sahaja yang menggunakan alasan ini untuk tujuan mencari duit tambahan dengan memperdaya pelancong supaya mengambil package mereka yang sememangnya berkali ganda mahal.

Baca lagi: 30 Cabaran Yang Bakal Anda Lalui Apabila Travel Di India


13 Kafe Sekitar Kuala Lumpur Yang Mungkin Belum Anda Kunjungi Untuk Nikmati Kopi Dan Kek

Seandainya anda seperti kami yang sering “hunting coffee” anda pasti tercari cari kafe untuk dicuba. Farouq Johari di laman web Says.com menyenaraikan 13 Kafe yang menghidangkan kopi, kek, sarapan pagi, tengahari dan malam sekitar Kuala Lumpur untuk anda peminat kafe hispter. Ayuh lihat.

1. SOULed OUT – Sri Hartamas dan Jalan Ampang (Sesuai untuk melepak bersama keluarga)

Alamat penuh (Hartamas): 20, Jalan 28/70a, 50480 Kuala Lumpur, Sri Hartamas.
Alamat penuh (Jalan Ampang): 187, Jalan Ampang, 50450 Kuala Lumpur.

2. The Good Batch – Damansara Uptown (Kafe pilihan untuk mereka yang suka brunch)

Alamat penuh: 53, Jalan SS 21/1A, Damansara Uptown, Petaling Jaya, Selangor.

3. Breadties – Taman Melawati (Untuk mereka yang sukakan roti-roti segar)

Alamat penuh: 9138 Jalan Bandar 4, Taman Melawati, 53100 Kuala Lumpur.

4. Three Little Birds Coffee – Sentul D7 dan Desa ParkCity (Terletak di sebelah taman yang cantik)

Alamat penuh (Sentul): D7 Jalan Sentul, 51000 Kuala Lumpur.
Alamat penuh (Desa ParkCity): GF-08D, The Waterfront @ Desa ParkCity.

5. Wondermilk – Damansara Uptown (Terkenal dengan kopi cap rusa dan cupcake yang menyelerakan)

Alamat penuh: 41, Jalan SS 21/1a, Damansara Utama, 47400 Petaling Jaya, Selangor.

6. Podgy & The Banker – Sri Hartamas (Popular sebagai tempat sarapan pagi)

Alamat penuh: 2, Jalan Sri Hartamas 8, Sri Hartamas, 50480 Kuala Lumpur, Wilayah Persekutuan Kuala Lumpur.

7. A Pie Thing – Damansara Uptown (Pakar dalam penghasilan Pie)

Alamat penuh: 128G, Jalan SS21/35, Damansara Utama, Petaling Jaya, Selangor.

8. Feeka Coffee Roasters – Jalan Mesui, Bukit Bintang (Teretak di tengah tengah kawasan pelancongan KL)

Alamat penuh: 19, Jalan Mesui, Kuala Lumpur.

9. Fat Spoon – Damansara Uptown (Diusahakan oleh dua orang perempuan bersama ibu mereka)

Alamat penuh: 73, Jalan SS 21/1a, Damansara Utama, 47400 Petaling Jaya, Selangor.

10. Artisan Roast Coffee – Taman Tun Dr Ismail (Perlu cuba Mocha di sini)

Alamat penuh: 4, Lorong Rahim Kajai 14, Taman Tun Dr Ismail, 60000 Kuala Lumpur, Selangor.

11. Nutmeg – Bangsar Village (Boleh pesan makanan sarapan pagi pada waktu malam!)

Alamat penuh: UGF-28A, Bangsar Village II, 2 Jalan Telawi 1, Bangsar Baru, 59100, Kuala Lumpur.

12. Kaffa Espresso Bar – Damansara Uptown (Paling popular di Uptown Damansara. Cuba rasa cheesecake mereka)

Alamat penuh: 97, Jalan SS 21/37, Damansara Utama, 47400 Petaling Jaya, Selangor.

13. Wood & Steel – The Strand, Kota Damansara (Ada gadis barista cun!)

Alamat penuh: 33G, Jalan PJU 5/20E, The Strand, Kota Damansara, Petaling Jaya, Selangor.


Pengalaman Travel Kami 5 Gadis Menempah Maut Dan Scam Di Himachal Pradesh, India

25/9/2017: Seusai menguruskan perjalanan pulang ke Malaysia untuk trip Kashmir sebanyak 36 orang, Abby dan 4 orang lagi meneruskan misi menawan Manali dan Kullu Manali secara trip adventure.

3 dari kami, Abby, June, Elinn menghabiskan trip Kashmir, Agra, Delhi (18-25 September 2017) bertemu di airport Delhi dengan 2 orang lagi Ain dan Zuna (23-25 September 2017) yang baru pulang dari Kashmir. Lima travellers yang sebelumnya sangat asing bersepakat utk meneruskan pengembaraan ke Himachal Pradesh, India. Kami bersetuju memilih Manali kerana ke unikannya.

Sebelum ke sana, banyak juga buat survey dan kajian yang kami dah buat untuk aktiviti di sana, tetapi tak banyak ejen yang uruskan trip yang agak adventure. Yang ada hanya biasa-biasa.

Abby bertemu dengan Piyush dari Instagram dengan nama Prakticalling. Kelihatan seperti banyak menguruskan trip, maka kami semua sepakat memilih beliau untuk uruskan trip kami.

Permulaan trip bermula pada tarikh 26-9-2017 hari Selasa. Kami selamat tiba di Chandigarh Terminal Airport dari New Delhi airport pada pukul 8 pagi. Setibanya di airport kami menunggu ejen (Mr Piyush) yang akan membawa kami ke Manali.

Hampir satu jam 30 minit menunggu bayang-bayangnya tidak kelihatan. Kami semakin cuak dan berfikir telah ditipu oleh Piyush. Berkali panggilan dan mesej tidak berjawab . Waktu tu makin redha sahaja duit deposit Rs10,000 kami dah lesap.

Jadi kami buat keputusan ambil bas untuk ke bandar. Waktu itu kami dah berserah dan anggap tidak ada rezeki mahu ke sana. Kami merancang plan B ke Shimla. Kami bernasib baik berjumpa dengan orang tempatan di dalam bas yang kami naiki (Mr Rahul) dan beliau memberi tips bagaimana untuk pergi ke Manali.

Setibanya di terminal bas, sambil menunggu bas ke Manali, Piyush telah menghubungi salah seorang daripada kami dan pelbagai alasan yang diberi olehnya yang tak logik di akal. Lebih kurang jam 11.30 tengahari kami berjumpa Piyush di stesen bas, gayanya tidak seperti tour agent, muka orang bangun tidur atau mabuk dan lalok.

Penat, letih, lapar, stress belum habis Piyush memberi lagi tekanan apabila meminta bayaran penuh. Katanya kereta tidak dapat bergerak jika bayaran penuh tidak dijelaskan. 12 tengahari barulah perjalanan bermula. Ingatkan scam hanya di sini sahaja, tapi gaya Mr Sanju (pemandu kami) seperti mencurigakan. Di setiap checkpoint kereta berhenti dan dia akan memberi wang kepada orang tersebut.

Servis kereta, isi minyak, pam tayar semua dilakukan pada masa ini. Bila ditanya kenapa tidak dilakukan ‘early preparation’, dia hanya menjawab ini adalah prosedur dan permit sebelum prjalanan diteruskan. Tidak cukup dengan itu pemandu pun ditukar. Kali ini Mr Golu pula.

Masalah besar, Golu ni tidak fasih berbahasa Inggeris. Hampir 15 jam perjalanan yang memenatkan dengan perut kosong, barulah sampai di Summer Villa cottage pada jam 11 malam. Makan dan tidur.

27.9.2017 Rabu
Seharian yang memenatkan telah dipulihkan kembali apabila kami dibawa ke Solang Valley Adventure iaitu tempat untuk bermain ski, paragliding dan menaiki kereta kabel di sini. Kemudian kami dibawa untuk shopping sekitar Solang Valley. Lebih kurang satu jam kami pergi ke Van Vihar Manali Park untuk bergambar. Hutan pinus ala Jogja atau Jepun.

Nah. Inilah perjalanan yang paling ‘rare’ pernah dilalui seumur hidup. Dari petang hingga ke malam kami terpaksa menghadap ‘dangerous road‘ iaitu salah satu jalan yang paling berbahaya di dunia untuk sampai ke Dragon guest house, Magic Valley Malana.

Zikir dan selawat tak putus meniti di bibir apabila melihat gaung kiri kanan, ditambah jalan yang sempit dan batu-bata gelongsor ke bawah apabila kenderaan lalu. Ada di satu tempat, kereta innova yang kami naiki berselisih dengan bas, masa ni hanya Tuhan sahaja yang tahu perasaan cuak, cemas, ngeri, gementar datang silih berganti.

Ditambah jalan yang gelap tiada lampu jalan, suasana yang hening dan sunyi mencemaskan lagi keadaan pada masa itu. Bayangkan perjalanan menggerunkan berjam-jam untuk mendaki bukit dan cerun berketinggian 8,700sq ft.

Semasa perjalanan kami ke Dragon Guest house, pemandu kami sempat berhenti di Negi Hotel, Kasol kira kira 3,000 sq ft dari dataran. Bertanya jalan ke destinasi. Kami ada mendengar tuan punya Negi’ Hotel bagi info waktu malam tidak sesuai untuk ke sana dan sangat berbahaya.

Tetapi disebabkan bayaran penuh telah diberi kepada Piyush, kami teruskan juga perjalanan yang mengundang maut ini. Kami lalui dua empangan dan empangan yang terakhir ini tidak membenarkan mana-mana kenderaan masuk kerana bentuk jalan yang sangat teruk, licin dan tidak sesuai untuk kereta Innova naik sampai ke atas.

Tetapi kami berjaya juga untuk memasuki kawasan tersebut setelah Golu meminta kebenaran. Yesssss jalannya makin teruk, licin, berselut dan tak sanggup lagi untuk kami lalui. Ya Tuhan, ketika itu hanya mampu fikir dan doa yang terbaik. Perasaan cuak dan gayat cuba kami lindungi, tidak kami tunjukkan demi menjaga perasaan dan tidak memburukkan keadaan.

Kami juga terpaksa turun dari kereta dan berjalan dalam malam yang gelap gelemat ketika Innova perlu meredah air sungai dengan aliran air terjun yang sangat hampir.

Sepatutnya trip adventure kami ini seharusnya dengan sebuah jip 4×4 bukan sebuah kereta Innova. Si ejen itu benar-benar mahu kaut keuntungan. Apalah nasib kami andainya kereta Innova itu tidak dapat menghadapi jalan yang tak sekata dan licin dan pemandu kami tidak cekap?

Ya Tuhan….. Alhamdulillah setelah melalui detik detik yang mencemaskankan, cuak dan pucat lesi, kami berjaya sampai di Dragon guest house pada pukul 9.30 malam.

Kami difahamkan ini adalah kali pertama kereta Innova naik sampai ke sini. Kami disambut dengan sekumpulan lelaki yang mabuk sedang mengelilingi unggun api. Tiada orang lain kecuali kami 5 orang wanita di tengah lembah, selain kaum Gypsy yang sesekali melalui di situ.

Hati makin cuak, line telefon pun tiada. Tetapi nasib tukang masak di situ sudi membenarkan kami menggunakan hotspotnya. Sempat Abby mesej keluarga memberitahu lokasi Abby dan kawan-kawan. Tidak cukup dengan keletihan dan kecuakan pendakian ngeri kami ke Magic Valley, kami diberitahu tiada eletrik pada malam ini (sebenarnya telah beberapa bulan tiada eletrik).

Pelbagai persoalan menerjah fikiran kami, ditambah pula guest house yang sangat menakutkan, sunyi, botol arak bersepah di tanah. Candu berpintal di atas meja. Hanya tawakal dan kami berserah kepada Allah sahaja. Ketika masuk ke bilik, Abby mencari-cari kalau ada senjata yang boleh di gunakan andai berlaku apa-apa kepada kami.

Tiada apa-apa untuk pertahanan kami. Yang Abby nampak adalah tingkap kaca. Kaca sahaja untuk pertahanan. Itupun 50/50 percaturan hidup dan mati kami. Membayangkan malam itu kami hanya berlima di perkampungan 7 lelaki yang mabuk dan penanam candu, agak lama untuk melelapkan mata. Tidur kami bertemankan ketakutan dan kesejukan.

Di hati sentiasa mengingati Allah dan memohon perlindungan. Waktu itu baru teringat kata-kata ejen gila itu. “You want adventure, I will give you adventurous 100%.”  Terasa bersalah kerana kesilapan memilih ejen. Bersalah kerana mempertaruhkan nyawa dan keselamatan kami berlima. Allahurabbi.

Baca: Ini Yang Jadi Bila Aku Kena Scam Semasa Travel Di India

28.9.2017 Khamis: Pagi yang hening bersama pemandangan yang sangat cantik, kami terlupa seketika ketakutan semalam. Kami dibawa menaiki jip ke Cotagranhan Mountains, Magic Valley. Lebih kurang 30 minit kami menaiki jip dan kemudian perlu trekking selama satu jam. 4 orang dari kami mengikuti seorang jurupandu hutan untuk bergambar.

Abby tinggal di kaki lereng bukit bersama 3 lagi lelaki yang ikut serta. Abby nampak mereka menggumpal seakan daun di dalam kertas dan membakarnya. “U want hashist?” Tanya mereka. Abby geleng kepala. Setengah jam kemudian mereka sudah macam lalok.

Kerisauan Abby kepada mereka yang ikut jurupandu. Risau mereka dibawa kemana. Alhamdulillah tidak ada apa-apa. Jam 1 petang kami pulang ke guest house untuk checkout. Katanya Piyush akan datang lagi 30 minit tapi seperti biasa kami ditipu lagi. Sehinggalah jam 5 petang dia datang dengan pelbagai alasan.

Jam 6 petang kami menaiki jip dan perjalanan seterusnya bermula. Setiap detik sewaktu kami di sini sangat menakutkan, dan ketakutan ini tidak berhenti apabila pemandu jip ini (pemandu Phagal) tiba-tiba sahaja berhentikan jipnya di tepi gaung dan ada jalan kecil seperti lorong untuk ke Nihrang Valley.

Dan Piyush tanpa sebarang riak serba salah memaksa kami trekking ke Nihrang Valley untuk bermalam di sana. Bayangkan untuk ke Nihrang Valley kami perlu hiking selama 40 minit pada waktu malam.

Aduh… Kami mungkin gila adventurous tetapi tidaklah sampai nak membahayakan nyawa. Kata Piyush, Nihrang valley hanya cantik waktu malam sahaja untuk hiking, padahal gambar yang ditunjuk olehnya semuanya hiking pada waktu siang. Nihrang Valley sebenarnya tempat penanaman ganja terbesar di Himachal.

Dan yang nyatanya Abby menjadi lagi cuak apabila si Piyush bagitahu, Nihrang Valley tiada dalam Google Map. Benarlah telahan, rupanya sepanjang malam di situ, adalah bersama penanam ganja. Kami memang tidak sanggup untuk mengambil risiko lagi dan buat keputusan nekad untuk bermalam di bandar walaupun Piyush tidak setuju.

Sesi bertekak untuk mendapat wang kembali atau menghantar ke bandar antara Abby dan Piyush membuahkan hasil. Akhirnya Piyush bersetuju untuk menguruskan penginapan kami di bandar. Hanya Allah yang tahu perasaan kami ketika itu. Lima wanita dengan 10 lelaki yang akan berpesta arak di Nihrang Valley.

Lebih kurang jam 9.30 malam kami sampai di Kullu Guest House. Seperti yang dijangka Piyush memberi penginapan murah dan kurang selesa untuk kami. Dan lagi sekali kami ditipu olehnya, dia hanya menyewakan satu bilik sahaja untuk kami berlima tanpa makan malam.

Atas belas ihsan, kami juga bersetuju agar pemandu Mr Golu juga diberi penginapan dan makanan. Besar jasanya menjaga keselamatan kami selama trip ini. Walau kami terpaksa mengeluarkan duit sendiri 500 Rupee seorang, tetapi itu lebih baik dari berkemungkinan menjadi mangsa mereka.

Dan yang paling jahat, si Piyush memberi salah seorang dari kami gulungan seperti rokok utk dibawa pulang. Nasiblah si drebar Golu mengingatkan itu barang merbahaya dan salah. Barulah kami tahu itu ganja.

29.9.2017
Checkout. Bertolak ke Chandigarh airport, terbang ke New Delhi kemudian balik ke KL.

Buat anda yang membaca kisah kami ini, niat Abby hanya mahu satu. Abby mahu anda lebih berhati-hati bila travel ke India. Jangan mudah percaya dengan gambar yang dimuat naik oleh ejen di Instagram.

Juga, sentiasa berdoa agar keselamatan kita dijaga. Sesungguhnya tiada tempat mahupun makhluk lain yang dapat melindungi kita, kecuali yang maha Esa.

Berguru dengan pengalaman lebih baik daripada berguru dengan penglihatan. Walaupun ini bukanlah pengalaman yang kami mahukan tapi biarlah menjadi pengajaran untuk kami lebih berhati-hati. Priceless experiences.
Anda boleh tonton sebahagian perjalanan menakutkan ini di video di bawah.

Baca lagi: Bagaimana Kami Jadi Mangsa ‘Scammer’ Professional Sewaktu Travel Di India


Bagaimana Kaum Miskin Dipaksa Berjuang Sendiri Di Tengah Situasi COVID-19 Di Filipina?

Di sebuah kota Los Banos, terletak kira-kira 63 kilometer dari tenggara Manila. Tinggal seorang wanita bernama Dambie Reyes Estremos yang bekerja sebagai pemungut sampah.

Wang belanjanya untuk hidup seharian hanya dengan menjual apa yang dia jumpa di antara timbunan gunung sampah di daerah Timugan. Kalau rezekinya baik, Dambie berjaya memperoleh sekitar 1,000 peso atau lebih kurang RM85.00 setiap minggu bagi menyara dia dan empat anaknya.

Namun kini, nasibnya kurang baik. Sejak kerajaan Filipina melaksanakan penguncian di seluruh pulau Luzon pada 16 Mac lalu, yang bertujuan untuk menghalang penyebaran wabak COVID-19, nasib baik Dambie tidak lagi bersamanya. Bukan sahaja dia, malah semua pekerja pengutip sampah di Filipina telah kehilangan sebahagian besar pendapat mereka.

Dambie bercerita kepada DW bahawa dia sebenarnya masih boleh mengutip sampah, tetapi tidak dibenarkan untuk menjualnya lagi. Oleh itu, dia tidak punya pilihan lain melainkan mengumpulkan sebanyak mungkin sampah. Dengan harapan, suatu hari nanti dia boleh menjualnya.

Cuma pada waktu-waktu yang penuh ujian kali ini, pendapatannya hilang dan dia tidak dapat membeli apa-apa untuk mengisi perut kosong empat orang anaknya yang lain.

Dambie perlukan beras, kopi dan gula bagi melawan keletihan bekerja seharian. Dia juga meminta pihak berkuasa tempatan untuk mengedarkan topeng muka, sarung tangan dan vitamin kepada dia dan semua pemungut sampah yang lain. Dia merungut selepas kerajaan Filipina telah mengeluarkan arahan untuk mewajibkan penggunaan topeng muka di luar rumah.

Cerita Dambie ini mungkin dilihat kecil, namun secara statistiknya, lebih 11 juta pekerja dan pencari nafkah di sektor tidak rasmi telah terancam pendapatan selepas arahan penguncian dikuatkuasakan.

Kata Yayasan IBON – sebuah kumpulan penyelidik di Filipina. Semua kedai dan jenis perniagaan yang dianggap “tidak penting” mesti ditutup sepanjang tempoh penguncian. Akibatnya, pekerja tidak mahir hilang sumber pendapatan.

Tambah mereka lagi, memang terdapat beberapa sektor tidak rasmi yang masih dibenarkan untuk bertugas – pegawai keselamatan dan pegawai penyelenggaraan. Namun bagi mereka, perintah penguncian sedikit sebanyak telah menyukarkan pekerjaan mereka apabila ada yang sukar mencari pengangkutan awam untuk sampai ke tempat kerja mereka.

Melisa Serrano, pengarah Pusat Keadilan Buruh, Universiti Filipina, mengatakan banyak yang terpaksa menggunakan simpanan terhad mereka, atau meminjam wang, atau terpaksa bertahan dengan apa sahaja yang tersisa.

Penduduk yang tinggal dikawasan kumuh di kota-kota besar di Filipina masih menunggu bantuan makanan yang dijanjikan oleh kerajaan, namun pengedarannya dilaporkan tertangguh.

Penduduk yang tinggal di sekitar Sitio San Roque di Kota Quezon pernah turun ke jalan raya bagi melahirkan rasa ketidakpuasan hati mereka apabila bantuan yang dijanjikan oleh kerajaan tidak sampai.

Bagi Sherillyn Raga, sebagai penyelidik kanan di Institut Pembangunan Luar Negara yang berpusat di London, pakej ransangan ekonomi yang diumumkan oleh kerajaan Filipina hanya dapat membantu sekitar 4 juta keluarga dan pekerja miskin yang telah diberhentikan kerja.

Namun bagi beliau, masih terdapat sekitar 13.8 juta orang miskin – kebanyakannya bergantung kepada sektor informal – belum mendapat bantuan.

Bagi golongan miskin ini, mereka tidak akan menolak perintah penguncian jika bantuan kecemasan dapat diagihkan dengan cermat dan tepat pada waktunya. Namun apa yang terjadi sekarang adalah tidak ada pertolongan, tidak ada makanan, tidak ada cara untuk meneruskan hidup bagi golongan miskin.

Hanya ada satu jalan buat mereka, kekal bertahan biarpun pinggan masih kosong.

Setakat hari ini, Filipina mencatatkan lebih 8,000 kes COVID-19. Manakala lebih 500 orang telah dilaporkan meninggal dunia.

P/S: Jangan lupa pakai topeng muka ketika keluar rumah. Jika anda sedang mencari, tekan di sini kerana MR.DIY akan beri potongan harga RM10 untuk setiap pembelian sekotak topeng muka (50s). Cepat sebelum kehabisan stok.

Untuk bacaan lanjut mengenai COVID-19 di Filipina, klik pautan di bawah.

Kandang Anjing Jadi Penjara Buat Individu Yang Melanggar Perintah ‘Lockdown’ Di Filipina

Warga Emas Di Filipina Ditembak Mati Kerana Ingkar Perintah ‘Lockdown’

Presiden Filipina Arah Polis Tembak Mati Mereka Yang Langgar Perintah ‘Lockdown’


Bagaimana Kebolehan Remaja Ini Berbahasa Inggeris Bantu Mudahkan Misi Menyelamat

Setelah terperangkap selama 18 hari di dalam gua, akhirnya kesemua 12 pelajar dan jurulatih mereka akhirnya dibawa berjaya keluar. Setiap mereka yang terperangkap dibawa keluar dengan penuh berhati-hati dan kini sedang menerima rawatan di hospital.

Pada awalnya misi menyelamat ini dijangka berlarutan sehingga 4 bulan telah tamat dalam 18 hari sahaja. Semuanya disebabkan kecekapan pasukan penyelamat dalam membuat keputusan pantas dan mencari cara terbaik untuk menyelamatkan kumpulan ini.

Namun di sebalik semua ini, tugas menyelamat akan menjadi lebih sukar jika tiada komunikasi antara dua belah pihak. Salah seorang remaja yang terperangkap, Adul Sam-on berusia 14 tahun adalah seorang pelajar pintar dan juga mahir dalam sukan bola sepak.

Ketika dua penyelam pertama berbangsa British menemui kumpulan pelajar ini, Adul adalah yang bertama berkomunikasi dengan penyelama ini kerana rakan-rakannya yang lain tidak fasih berbahasa Inggeris. Skil berbahasa Inggeris inilah yang memudahkan komunikasi antara dua pihak.

Apabila mereka dapat berkomunikasi, pasukan penyelamat dapat mengetahui keadaan semasa kanak-kanak berkenaan dan dapat mengetahui sama ada mereka sedang lapar, sakit dan lain-lain.

Menurut laporan New York Times, Adul dilahirkan di dalam keluarga yang miskin dan buta huruf di sempadan Myanmar. Keluarga Adul mahukan anak-naknya mendapat pengajian yang baik dan berjaya di masa hadapan.

Jadi di usia 6 tahun, mereka berpindah ke Thailand untuk memudahkan Adul belajar. Beliau adalah satu-satunya anak daripada 5 adik-beradik yang mendapat peluang untuk belajar.

Adul juga adalah seorang pelajar yang bijak. Beliau bukan sahaja fasih dalam berbahasa Inggeris, tetapi juga bahasa Thai, bahasa Burma, Mandarin dan juga bahasa Wa.

The moment when the last group of rescuers walk out of the cave following Thai Navy Seals who kept Wild Boar company in the cave for the last 6 days #ThaiCaveRescue cr. Sripattra JunSaengsook pic.twitter.com/Lb6pv0FiID

Kebolehan dapat berbahasa pelbagai bahasa inilah yang memudahkan misi menyelamat kumpulan yang terperangkap ini. Kebolehan berbahasa ini sangat penting ketika ditanya oleh pasukan penyelam untuk mereka mengetahui keadaan semasa setiap pelajar.

Semoga kisah Adul ini menjadi pengajaran kepada kita semua. Dalam kita memartabatkan bahasa ibunda, bahasa asing juga sangat penting untuk kita pelajari. Andai kita berdepan situasi seperti ini di masa akan datang, kebolehan bertutur bahasa lain ini semestinya akan membantu.


Bagaimana Kekuatan Orang Yang Merasakan Dirinya Bertuhan Ketika Menghadapi Masalah

Dalam kisah Nabi Musa as, Allah SWT mengisahkan tentang bagaimana kekuatan orang yang merasa dirinya bertuhan bila mana berdepan dengan masalah.

Dan ini menjadi iktibar kepada kita sebagai seorang yang beriman bertuhankan Allah SWT, untuk tidak bersandar kecuali kepada Allah.

Dalam apa sahaja permasalahan. Walaupun semua makhluk tidak mampu nak ‘settle’ kan.

Nabi Musa as ketika membawa bani Israil untuk diselamatkan daripada seksaan & penindasan Firaun, ketika sampai di tepi lautan, Firaun yang menyedari kalau Nabi Musa sudah keluar dengan Bani Israil, mempersiapkan satu kekuatan tentera yang begitu hebat, dengan kekuatan senjata yang lengkap, mengejar Nabi Musa dan Bani Israil.

“Kita tidak ada tempat dah. Depan laut, belakang firaun. Kita sudah ditangkap. Kita sudah tidak boleh lari.”

Maju mati, mundur pun mati. Mengikut mentaliti logik.

Tetapi mentaliti orang beriman bila mana berdepan dengan masalah, tidak mengedepankan logik. Tidak mengedepankan akal. Tetapi mengedepankan Tuhan yang menciptakan akal.

“Bersama dengan saya Tuhan saya. Yang berkuasa untuk berbuat apa saja kepada lautan, berkuasa berbuat apa saja kepada Firaun dan tenteranya.”

Ini bahasa iman. Kepada orang yang merasa jiwanya bertuhan, maka sentiasa dia akan mengedepankan kekuatan Tuhan berbanding kekuatan bukan dirinya sahaja, hatta seluruh makhluk.

Berapa banyak zahir daripada kemenangan yang diberikan dan ditunjukkan oleh Allah kepada kaum Muslimin? Bukan kerana kekuatan mereka, tetapi kerana kekuatan yang diberikan oleh Allah SWT.

Allah SWT memerintahkan kepada Nabi Musa as untuk memukul lautan dengan tongkatnya, maka terbelahlah lautan menjadi dua, umpama gunung yang tinggi.

Berapa banyak Allah SWT tunjukkan dalam al-Quran mengenai terbatalnya hukum logik, tetapi ramai manusia yang masih mempertahankan hukum logik dalam segala hal, hukum akal dalam segala hal.

Tidak masuk di akal kita belum tentu mustahil, belum tentu tidak wujud (kerana tiada yang mustahil bagi Allah SWT).

Orang yang bertuhan berbeza dengan orang yang tidak bertuhan. Yang bertuhan sentiasa akan mengembalikan segala permasalahan kepada Tuhan.

Orang yang tidak bertuhan akan mengembalikan segalanya kepada dirinya sendiri, terutama kalau sudah tidak boleh menghadapi masalah maka dia akan mengambil tindakan syaitan.

Ini adalah petikan kata-kata dari ceramah Al-Habib Ali Zaenal Abidin Al-Hamid.


Bagaimana Kelab Bola Sepak Eropah Peroleh Untung Hasil Pembelian Pemain Mahal

Sumber utama bagaimana sesebuah kelab bola sepak eropah mampu memperoleh untung hasil daripada pembelian pemain adalah daripada 4 sumber utama. Pendapatan jualan jersi, pemilikan hak imej, penajaan pasukan dan penyiaran perlawanan.

Sebagai contoh, Cristiano Ronaldo dibeli pada harga £86 juta oleh Real Madrid pada 2009. Pada tahun pertama Ronaldo bermain, Real Madrid berjaya menjana £100 juta pendapatan daripada jualan jersi sahaja. Peratusan pembahagian pendapatan jualan jersi untuk Real Madrid dikatakan antara 10% – 15% yang diterima setiap tahun.

Dan hingga kini Cristiano Ronaldo masih menjadi mesin pencetak wang bagi Real Madrid dengan jualan jersi beliau pada tahun 2016 sebagai kedua tertinggi selepas Lionel Messi.

Dari segi pemilikan hak imej pula, setiap kali Cristiano Ronaldo menjadi duta produk atau imejnya digunakan oleh mana-mana entiti, Real Madrid akan memperoleh 50% dari pendapatan yang dijana.

Tidak cukup sekadar itu, memandangkan Cristiano Ronaldo adalah pemain berprofil tinggi, secara tidak langsung imej dan nilai Real Madrid turut meningkat. Dengan imej dan nilai tinggi ini, Real Madrid boleh berunding untuk menaikkan jumlah penajaan dari penaja-penaja serta jumlah pembayaran hak penyiaran perlawanan.

Setakat ini, Neymar merupakan bintang bola sepak yang memegang rekod perpindahan tertinggi didunia. Harga pembelian beliau adalah sekitar £198 juta. Dalam pada itu, PSG sudah mula mengutip keuntungan sedikit demi sedikit melalui penjulan jersi. Dikhabarkan, lebih 10,000 jersi PSG beserta nama Neymar dibelakang telah terjual pada hari pertama sebelum Neymar diperkenalkan secara rasmi.


Bagaimana Kelab J League Ini Lari Mencari ‘Fan Base’ Untuk Survival

Kesukaran sesebuah kelab untuk meraih sokongan dari komuniti kawasan merupakan suatu masalah besar bagi kelab bola sepak yang mempunyai visi dan misi untuk mara lebih jauh.

Hari ini, Vocket FC membawakan kisah bagaimana sebuah kelab J2 League, Avispa Fukuoka FC bermula sehingga berada ditahap sekarang dan apa hubung kaitnya dengan komuniti kawasan atau dikenali dengan ‘hometown’.

Kelab ini diasaskan pada 1982, dengan menggunakan nama Chuo Bohan FC oleh para pekerja syarikat keselamatan Chuo Bohan di Fujieda, Shizuoka 145km dari Tokyo.

Mereka berjaya beraksi dalam saingan divisyen 2 Japan Soccer League (JSL) pada 1991, seterusnya menyertai divisyen 2 Japan Football League (JFL) pada 1992 dan divisyen 1 pada 1993.

Atas keinginan untuk menyertai saingan J.League yang baru ditubuhkan ketika itu, mereka telah melakukan beberapa perubahan termasuk menukar nama, Chuo Bohan Fujieda Blux FC, mengikut komuniti kawasan mereka.

Selepas cuba untuk memiliki sebuah kelab berasaskan komuniti seperti syarat yang ditetapkan oleh J.League, Chuo Bohan Fujieda Blux merasakan mereka tidak mampu untuk meraih sokongan penduduk Shizuoka ketika itu.

Ini adalah kerana saingan yang cukup tinggi dari 2 lagi kelab dalam prefecture yang sama iaitu Jubilo Iwata dan Shimizu S Pulse. Kedua-dua kelab ini telah berjaya mendominasi majoriti sokongan penduduk Shizuoka, dan akhirnya telah memaksa pihak pengurusan Chuo Bohan Fujieda Blux FC membuat keputusan drastik.

Tahun 1994, pihak pengurusan telah memutuskan untuk mencari ‘pangkalan’ baru demi menghidupkan kelab dan membantu membangunkan bola sepak Jepun.

Mereka telah memilih Fukuoka sebagai pangkalan baru dan penduduk Fukuoka juga pada ketika itu sangat teruja untuk memiliki sebuah kelab bola sepak profesional yang beraksi dalam J.League.

Nama kelab sekali lagi ditukar kepada Fukuoka Blux FC dan mengesahkan status sebagai J.League Associate Members.

Dengan bantuan Hugo Maradona, adik lagenda bola sepak Argentina Diego Maradona, Fukuoka Blux FC berjaya muncul juara saingan JFL Championship 1995 dan layak ke saingan J.League musim 1996.

Demi mengelakkan tuduhan salah guna trademark, Fukuoka Blux FC menukar nama apabila masuk musim pertama J.League kepada Avispa Fukuoka FC dan kekal sehingga sekarang.

Avispa Fukuoka telah beberapa kali naik turun divisyen J1 dan J2 League sejak dari 1996 sehingga sekarang.

Musim 2017 ini, mereka berada ditempat ke 3 J2 League dan akan beraksi dalam Play-Off untuk layak layak ke J1 League 2018.

Selepas 35 tahun penubuhan, kini mereka mempunyai stadium sendiri di Hakata yang diberi nama Level 5 Stadium dan menjadi PRIDE penduduk Hakata City khususnya dan Fukuoka umumnya.

Terdapat beberapa buah kelab lagi yang mempunyai sejarah yang sama seperti Avispa Fukuoka, dimana mereka terpaksa berpindah mencari komuniti penyokong untuk ‘survival’ kelab.

Salah satu contoh lagi adalah Hokkaido Consadole Sapporo (Toshiba Horikawa-cho Soccer Club) yang berasal dari Kawasaki, Kanagawa.

Mereka berhijrah dari Kawasaki ke Sapporo kerana desakan penaja Toshiba yang tidak mengiktiraf Kawasaki sebagai ‘hometown’ kerana dominasi Verdy Kawasaki ketika itu.

Kini Verdy Kawasaki telah berpecah kepada Tokyo Verdy berpangkalan di Chofu, Tokyo dan yang kekal di Kawasaki hanya Kawasaki Frontale sehingga kini.


Bagaimana Kembara Mengubah Diri Dan Hubungan Saya Dengan Dunia Luar

Apabila kita mengembara ke sesebuah negara mahupun sesuatu kawasan, pasti terlintas dipemikiran kita berkenaan pemandangan yang cantik, makanan yang enak serta budaya masyarakat setempat. Tetapi, pernahkah terlintas difikiran kita untuk membina hubungan ataupun berkawan dengan masyarakat dunia?

Di dalam kita seronok menggembara di serata dunia, kita seharusnya sedar akan kepentingan untuk menjadi jambatan untuk membina hubungan dengan orang ramai tanpa mengira latar belakang mahupun warganegara seseorang.

Tahukah anda, sebenarnya dengan membina hubungan dengan pelbagai manusia dari bermacam ragam dan latar belakang adalah proses untuk kita menjadi seorang yang lebih yakin di masa akan datang?

Dengan belajar untuk berkomunikasi dengan bermacam jenis manusia serta berlainan budaya, kita akan melihat dunia dengan perspektik yang lebih luas daripada yang sebelumnya.

Saya mengambil contoh seperti diri saya sendiri. Sejak kecil hingga umur saya 18 tahun, saya sebenarnya seorang yang sangat pemalu hinggakan keluarga saya agak risau dengan sikap “malu” yang ada pada diri saya ini. Namun, semuanya berubah apabila saya mula bergaul dengan pelbagai manusia yang terdiri daripada bermacam jenis dan ragam sewaktu di zaman ketika bergelar pelajar universiti.

Kemudian, apabila umur saya 24 tahun, saya mula menggembara ke dunia luar seorang diri sehingga sekarang. Saya dapati, dunia ini terlalu luas dan terlalu ramai manusia yang sedang menanti untuk kita berkenalan dan mengenali antara satu sama lain.

Benar, agak sukar untuk kita memulakan perbualan dengan orang yang tidak bertutur bahasa yang sama dengan kita, tetapi sebenarnya ia tidaklah sesusah yang kita sangkakan selama ini. Asalkan kita berani untuk membuka mulut untuk memulakan sesebuah perbualan, ia adalah permulaan bagi segala-galanya.

Jika saya melihat kembali diri saya 10 tahun yang lalu dan diri saya yang sekarang, ia seperti dua individu yang berlainan ideologi mahupun personaliti. Berdasarkan pengalaman saya, boleh saya katakan bahawa sebenarnya keyakinan diri boleh dilatih sedikit demi sedikit. InsyaAllah, suatu masa nanti sikap malu tersebut boleh dikurangkan dan keyakinan diri akan bertambah.

Dikala kita asyik dengan menangkap gambar yang menarik, makanan yang sedap mahupun pemandangan yang indah ketika waktu penggembaraan kita di negara lain, mengapa tidak kita menggunakan peluang yang ada untuk membina hubungan atau mencari rakan baharu? Mungkin ramai terlepas pandang perkara ini, tidak mengapa. Ia masih belum terlambat untuk kita memulakan perkara tersebut.

Tidak dinafikan bahawa dikalangan kita semua, pasti akan ada perbezaan dan berlainan pendapat, tetapi anda akan mula mengetahui bahawa sebenarnya persamaan diantara kita sesama manusia adalah lebih banyak berbanding perbezaan yang selama ini kita sangkakan.

Kembara dan carilah rakan dari pelbagai latar mahupun pelbagai negara, kerana mereka sedang menanti untuk anda berkenalan dengan mereka.


Bagaimana Kemenangan Bola Sepak Ini Menjadi ‘Kekalahan’ Paling Besar Buat Rakyat Itali

Mengikut statistik yang dibekalkan worldometer, Itali sehingga kini mencatatkan 115,242 kes positif COVID-19 dengan 13,000 daripadanya berakhir dengan kematian.

Nombor itu menjadikan Itali antara negara yang paling terkesan dengan penularan pandemik yang bermula daripada China itu.

Melihat kepada angka yang begitu tinggi, sudah pasti punca dan bagaimana mereka boleh mendapat jumlah jangkitan yang begitu tinggi jika dibandingkan dengan negara lain sentiasa menjadi ‘buah mulut’ masyarakat mereka.

Tidak ketinggalan dalam memberikan pendapat bagaimana virus itu merebak dengan cepat adalah Datuk Bandar Bergamo, Giorgio Gori yang bersetuju bagaimana satu perlawanan bola sepak bertukar menjadi malapetaka buat mereka.

“Jika benar apa yang diperkatakan bahawa virus itu sudah pun merebak di Eropah sejak Januari, maka ada kemungkinan juga 40,000 penonton Stadium San Siro ketika itu saling dijangkiti virus itu antara satu sama lain,” kata beliau.

“Selain itu, orang ramai juga berkumpul di rumah dan bar untuk menyaksikan perlawanan itu,” katanya.

Ketika itu, wabak tersebut sudah mula tersebar di serata dunia dan rakyat Itali seperti kita ketahui sebelum ini mengambil sikap sambalewa dengan tidak menghiraukan amaran yang dikeluarkan

Perlawanan itu adalah antara kelab tempatan Atalanta dan kelab Sepanyol dalam saingan Liga-Liga Juara-Juara Eropah yang berlansung di San Siro, kota Milan, Itali.

Dakwaan tentang perlawanan itu menjadi salah satu punca kepada merebaknya virus COVID-19 di negara itu pada asalnya dikemukakan oleh Luca Lorini, seorang ketua unit rawatan rapi Giovanni Hospitali XXII di Bergamo.

“Saya pasti 40,000 orang yang berpeluk dan berciuman antara satu sama lain dalam jarak satu sentimeter melakukannya sebanyak empat kali ketika itu kerana Atalanta menjaringkan empat gol.

“Itulah yang menjadi antara punca utama penularan wabak ini, kata beliau.

Menguatkan lagi dakwaan beliau, satu pertiga pemain daripada skuad Valencia ketika itu disahkan positif COVID-19 manakala penjaga gol Atalanta menjadi pemain pertama disahkan positif virus itu.

Seperti kita ketahui, bola sepak adalah merupakan sukan kebanggan rakyat Itali dan mereka juga pernah memenangi Piala Dunia pada 2006. Malah beberapa kelab terbesar dari Eropah juga berasal daripada negara itu.

Maka tidak mustahil jika rakyat mereka sebelum ini tidak mengendahkan ancaman COVID-19 dan masih berkumpul semata-mata untuk menonton perlawanan bola sepak.

Bagaimanapun, kemenangan besar 4-1 Atalanta ke atas Valencia itu pasti akan sentiasa diingati rakyat mereka sebagai ‘kekalahan’ terbesar dalam perjuangan menghadapi COVID-19 pada 2020.

Baca perkongsian lain kami mengenai COVID-19 dan sukan di seluruh dunia sebelum ini. Klik pautan di bawah untuk membaca.

Ketua Pengarah WHO Guna Analogi Bola Sepak Untuk ‘Melawan’ Pandemik COVID-19

Bos Formula 1 Red Bull Mahu Pelumba Sengaja ‘Dijangkiti’ COVID-19 Supaya Lebih Bersedia

UEFA Tunda Semua Perlawanan Liga Juara-Juara Dan Liga Europa Disebabkan COVID-19


Bagaimana Kementerian Pendidikan Malaysia Hadapi Cabaran COVID-19 Dengan Penuh Profesional

Pandemik COVID-19 yang melanda negara ternyata memberikan impak kepada bukan satu mahupun dua, tetapi kepada semua sektor yang ada di seluruh dunia. Sektor pendidikan merupakan antara salah satu sektor yang terjejas.

Tidak terlintas dan juga tidak pernah berlaku dalam sejarah, di mana semua sekolah di Malaysia dan majoriti negara di dunia terpaksa ditutup serentak disebabkan penularan COVID-19.

Apabila kejadian ini berlaku, negara bergantung kepada kekuatan kerajaan pentadbiran. Bagaimana mereka menanganinya menentukan hala tuju sesebuah negara itu dan Kementerian Pendidikan Malaysia (KPM) telah melakukan sesuatu yang diluar jangkaan. Mari kita lihat apa antara cabaran dan cara KPM menangani masalah ini.

Banyak komen di media sosial berteka-teki bagaimana KPM tentukan sama ada sekolah itu perlu ditutup atau tidak. Untuk pengetahuan anda, pihak KPM sentiasa berkerja rapat dengan Kementerian Kesihatan Malaysia (KKM) untuk mendapatkan lebih persetujuan bagi hal-hal yang berkaitan dengan COVID-19.

Apabila keputusan untuk membuka kembali sesi persekolahan dibuat, pihak KPM telah pun bersiap sedia dengan garis panduan yang terperinci sekiranya kes meningkat secara mendadak dalam waktu singkat.

Selain KKM, KPM juga sentiasa mendapatkan maklum balas daripada Majlis Keselamatan Negara (MKN) dan kesemua jawatankuasa pengurusan bencana negeri. Perkara yang wajib anda tahu ialah, corak dan cara penyebaran kes yang terjadi adalah berbeza-beza. Oleh itu, kaedah yang digunakan untuk menangani kes-kes tersebut juga berbeza.

Sebab itulah kadang-kadang anda lihat walaupun sesuatu kawasan itu berada dalam kategori red zone, sekolah di tempat tersebut tidak ditutup kerana keadaan masih lagi lagi terkawal.

Untuk melihat sendiri keberkesanan dan bagaimana satu-satu sekolah melaksanakan SOP COVID-19 di sekolah, YB Dr. Radzi Jidin sendiri turun padang secara mengejut untuk melihat bagaimana ia dilaksanakan.

Beliau pergi tanpa memaklumkan sesiapa pun, guru besar dari sekolah-sekolah tersebut juga tidak dimaklumkan. Satu hari boleh sehingga 9 buah sekolah dilawati dan ianya ternyata berkesan.

Hasil pemerhatian beliau mendapati sekolah-sekolah tersebut mengikuti segala SOP yang telah ditetapkan. Good job guru Malaysia!

Cabaran yang paling besar ialah apabila pihak KPM mendapati bahawa hasil penguasaan setiap pelajar itu berbeza-beza apabila mereka belajar di rumah. Ini kerana terdapat pelajar yang tidak mendapat akses penuh internet malahan ada yang tidak mempunyai peranti yang sesuai untuk belajar secara dalam talian.

Berada dalam situasi pandemik, pilihan solusi yang ada sangat-sangat terhad. KPM menyelesaikan masalah ini dengan bantuan guru-guru di Malaysia, di mana terdapat guru-guru yang menghantar kerja rumah tersebut ke rumah pelajar-pelajar walau di mana mereka berada.

Ada yang jelajah sehingga 13 kampung hanya untuk membantu muridnya supaya tidak ketinggalan. Memang penuh dedikasi para guru di Malaysia.

Kami tahu ramai yang pelik kenapa sekolah dibuka kembali pada hari Rabu? Kenapa tidak tunggu hari Isnin sahaja? Tetapi benar biarkan mereka yang profesional buat kerja sebab jawapan yang kami dapat memang tidak dijangka.

Setiap keputusan yang dibuat pihak KKM adalah berdasarkan strategic planning. Hari Rabu dipilih sejurus mendapat green light daripada pihak KKM kerana ia terletak di pertengahan minggu. Sekiranya terjadi perkara yang tidak diingini seperti kes memuncak secara tiba-tiba atau SOP yang digunakan tidak sesuai dan sebagainya, sekolah dapat ditutup secara naturally iaitu pada hari minggu. Jadi, takkan ada sebarang gangguan untuk sesi persekolahan tersebut.

Ini antara cabaran pihak KPM alami sepanjang pandemik berlangsung dan cara-cara yang dilakukan untuk menangani pandemik ini sememangnya wajar diberikan pujian dan yang paling penting menerima sokongan umum.

Pandemik ini bukanlah sesuatu yang dijangka dan seluruh dunia masih lagi bertungkus lumus memikirkan cara untuk melawan virus ini. Namun begitu, terima kasih kepada KPM yang telah berjaya menangani dan menyediakan garis panduan yang selamat untuk digunakan dalam masa yang singkat.

Sehingga kini KPM tanpa henti memberikan yang terbaik dan sentiasa mengkaji sekiranya terdapat kaedah lain yang boleh digunakan untuk sistem pendidikan di Malaysia supaya persekitaran pembelajaran buat murid-murid di sekolah sentiasa terjaga dan selamat. Terima kasih warga pendidik!

Baru-baru ini, seorang penyelidik di UPM telah berjaya menghasilkan jaket kalis peluru diperbuat daripada pelepah kelapa. Baca lagi pada pautan di bawah.

Berupaya Gantikan Kevlar, Penyelidik Hasilkan Jaket Kalis Peluru Guna Pelepah Kelapa

Capai Kejayaan Cemerlang Di Luar Negara, Ini 5 Tokoh Rakyat Malaysia Yang Mungkin Anda Tidak Kenali


Bagaimana Kerajaan Selangor Siapkan Diri ‘Berperang’ Dengan COVID-19?

pakah kisah disebalik COVID-19 di Selangor? Dan apa agaknya yang dilakukan oleh kerajaan negeri untuk mengempur wabak yang telah membunuh ramai orang di dunia?

Nak tahu? Jom dengar apa yang Bella akan sampaikan dalam Vocket News.


13 Lagi Tip Travel Ke Iran Untuk Rujukan Anda Yang Nak Ke Sana

Selepas AirAsia X membuka semula laluan penerbangan langsung KL-Tehran-KL mulai Jun 2016 nanti, kelihatannya ramai di antara pengembara yang berminat untuk berkunjung ke sana. Tak kurang juga masih ada yang was-was untuk ke sana mungkin atas dasar keselamatan.

Jadi kat sini saya nak kongsikan sedikit beberapa perkara yang perlu korang tahu sebelum berkunjung ke negara Iran. Perkongsian ini saya rangkumkan hasil daripada kunjungan solo saya ke Shiraz, sebuah bandar di selatan negara Iran pada tahun lepas.

Semoga ianya sedikit sebanyak boleh dijadikan rujukan untuk korang sebelum melanjutkan perjalanan ke sana.

13 Perkara Anda Perlu Tahu Sebelum Mengembara ke Iran.

Iran, atau nama lengkapnya Republik Islam Iran merupakan sebuah negara yang agak sukar difahami oleh kebanyakan orang.

Sekiranya kita membuat carian maklumat berkenaan negara Iran di internet, mungkin kita sedikit hampa kerana tidak banyak maklumat yang kita boleh dapati ataupun maklumat yang ada itu mungkin sudah tidak dikemaskini dan tidak terpakai lagi.

Yang lebih menyedihkan sekiranya maklumat yang diberi itu adalah maklumat yang tidak tepat tentang negara Iran.

Kebanyakan di antara kita lebih mengenali negara Iran disebabkan oleh program nuklearnya atau mungkin juga kerana orang-orangnya yang berfahaman Syi’ah.

Mungkin ramai juga yang masih ragu-ragu, adakah selamat sekiranya kita berkunjung ke sana untuk mengembara atau bercuti?

Aku pernah berkunjung ke negara Iran secara solo, atau lebih spesifiknya ke sebuah bandar yang terletak di bahagian selatan negara tersebut, iaitu Shiraz pada tahun 2015 yang lalu.

Di sini aku ingin kongsikan 13 perkara yang korang perlu tahu sebelum berkunjung ke negara Iran.

Buat masa sekarang terdapat 2 syarikat penerbangan yang menawarkan penerbangan langsung dari KLIA ke Tehran, ibu negara Iran iaitu Iran Air dan Mahan Air.

Tambang pergi balik dengan menggunakan penerbangan tersebut lebih kurang diantara RM2,500-3,000. AirAsia X akan membuka semula laluan KL-Tehran mulai 21 Jun 2016 dan harga tiket promosi yang ditawarkan boleh didapati pada harga serendah RM610 untuk penerbangan KL-Tehran-KL.

Bagi pendapat peribadi aku, harga yang ditawarkan itu sudah mampu membuatkan air liur meleleh untuk penerbangan jarak jauh seperti itu.

Pada kembara aku yang lalu, aku terpaksa menggunakan laluan yang berliku untuk memasuki negara Iran. Aku telah menggunakan laluan penerbangan KL- Manila-Dubai-Shiraz dengan menaiki 3 syarikat penerbangan tambang rendah iaitu AirAsia, Cebu Pacific Air dan Flydubai.

Total yang aku belanjakan untuk tiket penerbangan waktu itu lebih kurang RM850.

Sebagai pemegang pasport antarabangsa Malaysia, kita sangat bertuah kerana boleh mendapatkan ‘visa on arrival’ secara percuma sekiranya kita masuk ke negara Iran melalui jalan udara.

Bermaksud visa kita akan dikeluarkan semasa ketibaan di lapangan terbang di sana. Perlu diingatkan juga, visa yang diberi hanyalah untuk sekali masuk sahaja (single entry) dan semasa aku ke sana, tempoh maksimum berada di sana yang dibenarkan hanyalah selama 15 hari sahaja.

Info terkini mengatakan tempoh validity visa telah dilanjutkan selama 30 hari. Proses untuk mendapatkan visa ini sangat mudah dengan hanya mengisi borang sahaja tetapi agak memakan masa. Waktu tu aku harus menunggu lebih daripada sejam untuk mendapatkan visa ni.

Visa yang dikeluarkan kepada kita adalah percuma, tetapi kita harus membayar sebanyak $18 untuk insurans perjalanan selama kita berada di negara Iran.

Sekiranya kita sudah mempunyai insurans perjalanan kita sendiri, sila teliti baik- baik kerana kebanyakan insurans yang kita miliki tidak merangkumi negara- negara seperti Iran, Sudan, Iraq, Afghanistan dan Cuba.

Jadi, kita harus membayar untuk perlindungan insurans perjalanan sepanjang berada di sana.

Matawang yang digunakan di negara Iran ialah Iranian Rial. Matawang tersebut tidak boleh didapati di luar negara Iran, jadi disarankan untuk membawa matawang USD atau Euro ke sana.

Proses tukaran matawang boleh dibuat di money changer di lapangan terbang atau dibuat secara terus dengan pihak hotel atau tempat penginapan korang.

Kadar tukarannya tidak stabil. Korang tidak boleh menggunakan kadar tukaran seperti yang dipaparkan di internet. Biasanya kadar tukaran yang kita perolehi daripada pihak hotel adalah jauh lebih baik berbanding yang ditunjukkan di xe calculator.

Walaupun matawang yang digunakan disebut ‘rial’, kadang-kadang mereka juga ada menggunakan istilah ‘Toman’, dimana 1 Toman = 10 Rial.

Tidak seperti kebanyakan negara-negara lain, di mana agak mudah untuk kita membuat tempahan tempat penginapan secara atas talian sebelum kita bertolak ke negara tersebut.

Di Iran lain ceritanya. Tempahan tempat penginapan perlu dibuat menerusi email kepada hotel tersebut. Ada juga pengembara yang memilih untuk menginap dengan host melalui couchsurfing.

Dari segi harga pula, harga hotel-hotel di sini agak mahal jika nak dibandingkan dengan keadaan dan fasiliti yang disediakan. Di Shiraz aku menginap di Golshan Traditional House. Harga untuk 1 malam bagi bilik double ialah $35 termasuk sarapan pagi. Kat sini juga ada dormitory style, harganya $10 per malam.

Pergerakan menggunakan pengangkutan awam seperti bas agak terhad di sana. Pilihan terbaik adalah menggunakan teksi.

Jika korang sudah membuat tempahan penginapan di sana, biasanya pihak hotel akan menawarkan sekali khidmat pengangkutan dari lapangan terbang ke hotel.

Jika di Shiraz, caj pengangkutan dari Lapangan Terbang Shiraz ke hotel adalah sekitar $10. Untuk berkunjung ke tempat-tempat tarikan utama yang terletak jauh dari pusat bandar pula, adalah disarankan untuk menggunakan khidmat shared tour yang ditawarkan oleh pihak hotel.

Ini merupakan salah satu ciri unik yang menggambarkan negara Iran. Bagi lelaki, cukuplah sekadar dengan mengelakkan daripada mengenakan seluar pendek apabila berada di luar.

Bagi kaum wanita pula, mereka diwajibkan memakai skarf kepala bagi menutupi rambut mereka apabila berada di luar. Ia memadai dengan hanya mengenakan kain selendang yang menutupi sebahagian daripada rambut mereka, tidak seperti kebanyakan wanita Muslim di negara kita yang mengenakan tudung dengan sempurna bagi menutup aurat mereka.

Daripada perbualan aku dengan seorang pemandu teksi di sini, kebanyakan daripada wanita-wanita di sini tidak menyukai dengan peraturan ini tetapi mereka terpaksa akur dengan peraturan yang telah ditetapkan dibawah pimpinan negara diktator ini.

Apabila berada ni negara Iran, korang jangan mimpi nak snap gambar dan terus muat naik ke akaun facebook korang!

Jaringan internet di sini agak terhad dan sangat perlahan. Tambahan pula, beberapa laman media sosial seperti facebook dan twitter juga disekat, tetapi instagram boleh digunakan seperti biasa.

Jadi, jika korang nak akses ke akaun facebook korang, pastikan telefon korang ada aplikasi VPN. Daripada pengalaman aku, walaupun dah ada VPN, aku hanya dapat guna facebook sekali sahaja selama berada di Iran. Segala-galanya sangat perlahan, siput lebih laju kot!

Penduduk di negara Iran bukanlah berbangsa Arab, tetapi berbangsa Parsi. Jadi mereka tidak menggunakan bahasa Arab sebagai bahasa komunikasi di sana, sebaliknya menggunakan bahasa Parsi.

Walaupun sistem tulisan yang mereka gunakan tidak jauh berbeza daripada tulisan Arab.

Baca: 8 Tip Untuk Korang Yang Nak Travel Ke Iran

Kita juga mengetahui bahawa majoriti penduduk Iran menganuti fahaman Syi’ah, tetapi jangan jadikan isu ini sebagai penghalang untuk kita terus mengembara ke sana.

Memang tidak dinafikan, di sana kita akan banyak melihat poster-poster yang memaparkan gambar 2 Ayatollah di mana-mana sahaja. Apabila di Iran, cuba elakkan daripada perbualan yang berkisar hal keagamaan.

Mungkin isu keselamatan masih lagi bermain-main di fikiran kebanyakan orang apabila bercakap tentang negara Iran. Media-media barat juga mungkin banyak menyebarkan propaganda-propaganda palsu berkenaan Iran.

Secara jujurnya, aku boleh katakan Iran merupakan sebuah negara yang begitu selamat untuk dikunjungi. Ketepikan fahaman agama yang dianuti dan perlu diingatkan juga yang Iran bukanlah sebuah negara yang dipenuhi dengan pengganas-pengganas yang akan membunuh orang dengan sewenang-wenangnya.

Bagi pendapat peribadi aku, kekuatan dan tarikan utama negara Iran ini terletak pada seni ukiran dan binaannya serta kebudayaan empayar Parsi.

Orang-orang tempatan di sana juga tidak kurang mesranya terhadap pelawat-pelawat asing yang datang berkunjung ke negara mereka.

Misi utama aku berkunjung ke Shiraz adalah untuk melihat sendiri keindahan sebuah masjid di sini yang diberi gelaran sebagai ‘pink mosque’, iaitu Masjid Nasir al-Mulk.

Keindahan masjid ini terserlah pada waktu pagi di saat matahari sedang naik. Masa terbaik untuk berkunjung ke masjid ini adalah sekitar jam 8.00 pagi.

Aku cukup kagum dengan keindahan refleksi cahaya matahari yang bewarna-warni yang dapat dilihat jelas dari bahagian dalam masjid ini.

Masjid ini terletak begitu dekat dengan Golshan Traditional House, tempat aku menginap iaitu hanya dengan berjalan kaki lebih kurang 5 minit sahaja.

Aku nasihatkan untuk datang seawal yang mungkin sebelum rombongan pelancong-pelancong terutamanya pelancong dari China tiba.

Faham-faham je lah, kalau mereka ni ada, habis semua penjuru mereka tawan. Jadi susah kita nak bergambar dibuatnya.

Selain daripada Masjid Nasir al-Mulk, korang juga boleh berkunjung ke Masjid Vakil, Shah Cheragh dan Vakil Bazaar. Semua tempat ni boleh dikunjungi dengan hanya berjalan kaki sahaja jika korang menginap di Golshan Traditional House tu.

Kalau ada masa yang lebih lama lagi, korang juga boleh berkunjung ke Persepolis yang terletak 60km di luar bandar Shiraz. Persepolis ni merupakan salah satu tapak warisan dunia UNESCO di sini.

Salah satu risiko daripada berkunjung ke negara Iran ialah mungkin kita akan menghadapi kesulitan sekiranya kita ingin memasuki negara Amerika.

Sekiranya tidak lama lagi jika Malaysia sudah dimasukkan dalam senarai negara-negara yang boleh mendapatkan pengecualian visa untuk memasuki Amerika.

Bagi sesiapa yang pernah mengunjungi negara-negara seperti Iran, Iraq, Sudan dan Syria selepas tarikh 1 Mac 2011, mereka tetap perlu membuat permohonan visa seperti biasa.

Tapi korang jangan takut, ini tidak bererti korang dihalang untuk memasuki negara Amerika buat selama-lamanya.

Baca lagi: Itinerari Gaya Bajet Travel 10 Hari Ke 4 Bandar Di Iran


Kehabisan Ayam, Ini Cara KFC Minta Maaf dengan Iklan Yang ‘Cool’

Sesiapa sahaja yang melangkah ke KFC pasti mahu memesan ayam goreng lazat di sini. Ianya satu ‘mimpi buruk’ kepada restoran KFC jika mereka tidak dapat menjual ayam goreng kepada pelanggan. Itulah yang terjadi di KFC cawangan England ketika ini. Mereka tiada ayam goreng untuk dijual.

KFC di England baru-baru ini menukar pihak pembekal dan mereka berdepan masalah logistik bekalan ayam segar buat sementara waktu. Disebabkan itu, mereka kini tiada stok ayam untuk digoreng dan menyebabkan mereka tiada produk untuk dijual di restoran.

Ianya menyebabkan ramai pelanggan yang kecewa kerana tidak dapat memesan ayam kegemaran mereka kerana tiada ayam untuk digoreng dan dijual. Walaupun berdepan kerugian kerana tidak beroperasi buat sementara waktu, pihak perhubungan awam KFC tidak panik tetapi hadir dengan satu iklan permohonan maaf yang simple tetapi epik.

KFC meminta maaf dengan iklan ini. “A chicken restaurant without chicken. It’s not ideal.” Selain meminta maaf, mereka turut berterima kasih dengan sokongan yang diberi pelanggan dan berharap semua dapat bersabar sehingga mereka menyelesaikan masalah ini.

Yang paling win sebenarnya adalah ejaan KFC pada iklan ini. Ejaan ‘KFC’ ditukar menjadi ‘FCK’. Ianya bukannya Photoshop dan KFC mahu ejaannya jadi sebegitu. Di dalam kekusutan, mereka tetap mahu menambah senyuman kepada pelanggan setia mereka.

KFC's initial excuse for its shutdown, ie "delivering chicken is complicated!" was so weak. But this apology advert is good pic.twitter.com/7dbph6IRZB

— Elaine Moore (@ElaineDMoore) February 23, 2018

Ianya satu cara yang hebat tentang bagaimana KFC mengendalikan krisis ini. Mereka tidak menyalahkan supplier kerana lambat menyediakan stok ayam yang baru. Mereka cari cara untuk menyelesaikan masalah ini dengan cara yang terbaik iaitu dengan membuat pengumuman kepada semua dengan elemen humor di dalamnya.

Rakyat Britain sukakan humor seperti ini dan iklan ini sedikit sebanyak meredakan kekecewaan dan kemarahan mereka kepada KFC. Good job KFC! Kami juga sukakan iklan anda ini.


Bagaimana Kit Kat Menguasai Jepun

Kit Kat merupakan antara coklat bar yang popular di serata dunia yang dicipta oleh Rowntree di United Kingdom sebelum dibeli oleh Nestle pada 1988. Antara perasa yang boleh didapati di Malaysia ialah susu, dark dan white coklat. Kebelakangan ini pasaran Malaysia mula dipenuhi dengan produk Kit Kat import dari Jepun gara gara populariti Kit Kat di Jepun.

Kit Kat memasuki pasaran Jepun pada 1973 dan dikenali dengan perasa perasa yang pelik seperti wasabi, sake, green tea, puding, gula perang, cinnamon dan lain lain. Pengurus pemasaran Kit Kat Jepun, Ryoji Maki patut diberi kredit di atas populariti Kit Kat di sana kerana keupayaannya untuk mencipta ramuan sendiri. Maki sendiri mengakui mereka mahu terus mencipta perasa yang pelik untuk pengguna Jepun dan mempelbagai produk seperti Kit Kat croissant.

Populariti Kit Kat di Jepun boleh dikaitkan dengan faktor budaya dan tradisi masyarakat di sana sendiri. Pemberian makanan manis merupakan satu budaya Jepun dan Kit Kat dengan perasa tempatan dijadikan alternatif kepada makanan makanan tradisional. Nama Kit Kat yang mirip kepada perkataan “kitto kattsu” yang membawa maksud “anda pasti menang”, merupakan satu simbol “good luck” kepada orang orang tempatan.

Menurut Nestle jualan di Jepun telah meningkat 50 peratus antara tahun 2010 dan 2016 sehingga membuka kedai khas “Chocolatory” di Ginza, Tokyo tahun ini untuk peminat peminat coklat di mana anda boleh mendapatkan kesemua perasa Kit Kat dan juga buat sendiri perasa Kit Kat anda. Dengan populariti coklat bar semakin meningkat, kita boleh menjangkakan pelbagai lagi produk Kit Kat dengan perasa perasa pelik akan hadir di bumi matahari terbit itu.


Bagaimana Komputer Lama Mampu Dikitar Semula Untuk Dijadikan Seketul Emas Tulen

Jangan terkejut sekiranya anda baru tahu terdapat campuran emas yang terletak di cip processor komputer anda. Mengetahui bahawa bahan mentah ini mempunyai nilai yang tinggi, perusahaan ini telah mengumpul sejumlah besar komputer lama untuk dikitar semula. Berikut merupakan proses bagaimana longgokan komputer lama ini dikumpul seterusnya dikitar semula untuk dijadikan emas tulen.


Bagaimana Lampu Kosong Ini Diberi Sentuhan Baru Yang Lebih Menarik

Orang kita tidak kurang hebat dalam soal senireka terutama dalam usaha nak mencantikkan rumah masing-masing. Untuk artikel ini, saya nak mengetengahkan lampu kosong tanpa sebarang hiasan diberi garapan baru.

Menurut Faeza Rahim, idea asal menggunakan rim besi tayar basikal. Tetapi tidak dapat jumpa cari rim kerana kesuntukan masa, lalu menggantikannya dengan lampu ini.

Bahan hiasan lampu ini terdiri daripada alat perkakas makan dan memasak.

Kerangka lampu ditebuk lubang menggunakan alat drill.

Setelah lubang-lubang siap ditebuk, pasang semula untuk pastikan ia masih dalam kondisi baik dan berfungsi.

Kemudian, sudu, garfu, senduk dan rolling pin digantung di situ.

Warna silver berkilat begitu beri kesan sebagai hiasan lampu.

Pandangan dari bawah lampu. Cantik dan kreatif sesuai diletakkan di dapur. Gambar di bawah ini pula pandangan dari luar rumah. Menarik, kan.

Jika anda guna barang terpakai atau sedia ada di rumah, kosnya rendah. Jika guna barang baru, bajet dalam RM300 juga, bergantung pada bahan yang digunakan.

Terima kasih Faeza Rahim kerana sudi berkongsi perihal lampu ini dengan semua pembaca Vocket.


Bagaimana Lelaki Ini Berjaya Jana Lebih USD100K Dengan Menjual T-Shirt di Facebook

Benny Hsu merupakan orang yang tidak tahu apa mengenai FB Ads pada awalnya.

Pertama kali dia menggunakan FB Ads adalah untuk menjual aplikasi iPhone Photo 365 yang dia bangunkan dan gagal.

Dia seorang yang berminat dengan t-shirt. Memang dari dulu, dia berimpian untuk design dan jual t-shirt sendiri.

Dengan kecanggihan teknologi yang ada sekarang, Benny Hsu tahu dia boleh menjual t-shirt tanpa menyimpan stok dan boleh menempah reka bentuk t-shirt daripada kilang dengan minimum tempahan hanya 10 helai sahaja.

Cuma satu sahaja masalah yang dia hadapi, iaitu dia tidak tahu bagaimana untuk dapatkan pelanggan. Dan dia mesti fikir bagaimana caranya untuk dapatkan pelanggan.

Satu hari, Benny Hsu ternampak ada orang menjual kursus digital di internet – bagaimana membuat duit dengan menjual t-shirt secara online. Dia membeli kursus itu.

Dia belajar langkah demi langkah untuk menjual t-shirt berdasarkan kursus itu. Dia juga cuba menggunakan FB Ads untuk mendapat pelanggan.

Dia mula desain t-shirt pertamanya dan upload gambar untuk menjual.

Percubaan kali pertama gagal dengan bajet USD10. Walaupun begitu, semangatnya tidak luntur. Dia cuba menyertai beberapa Facebook Group untuk bercakap dan belajar daripada orang lain.

Dia perlu membuat jualan sekurang-kurang 10 helai t-shirt barulah dia boleh buat tempahan di Teespring.com untuk cetakan.

Teespring satu perkhidmatan untuk menjual t-shirt yang mudah. Kita cuma perlu upload design, tetapkan harga, dan tempah sekurang-kurang 10 t-shirt.

Dia cuba untuk buat jualan melalui FB Ads sebanyak 21 kali dan kesemuanya gagal. Tetapi, dia tidak putus semangat dan membuat catatan bagi setiap eksperimen yang dia lakukan. Dia telah cuba menjual kepada bermacam-macam niche termasuk orang yang suka anjing, penggemar kopi, peguam dan lain-lain.

Setiap kali dia mencuba, dia letakkan bajet maksimum sebanyak USD10 sahaja bagi setiap ekperimen yang dia lakukan.

Pada kali ke-22, barulah dia mendapat seorang pelanggan. Dan ini berlaku sebelum bajet USD10 itu habis untuk eksperimen kali ke-22 itu.

Setelah itu, dia ‘disable’ bajet USD10 itu, dan biarkan iklan itu berjalan. Akhirnya, dia mendapat USD112.25 (17 t-shirt terjual) dengan kos iklan sebanyak USD81.72 bagi eksperimen kali ke-22 itu. Keuntungan yang diperoleh adalah USD30.53 (112.25 – 81.72).

30 dolar adalah jumlah yang sedikit. Tetapi angka itu memberi semangat dan keyakinan bahawa beriklan di Facebook boleh menghasilkan jualan. Lalu, dia terus membuat ‘fine tuning’ dan mencari titik efisien dalam menjalankan kempen.

Setiap pagi, perkara pertama yang dia lakukan adalah memeriksa angka jualan yang berlaku semalam. Setiap malam dia akan upload gambar untuk kempen pada hari yang berikutnya. Ada masa dia tidur lewat kerana membuat kajian mencari idea baru untuk desain t-shirt. Dia sentiasa membawa buku nota ke mana sahaja untuk mencatat idea-idea yang dia baru dapat.

Ada kempen yang berjaya dan dan kempen yang gagal. Tetapi, angka bilangan kempen yang gagal terus menurun dan angka bilangan kempen yang berjaya terus naik.

Dalam masa sebulan, dia telah menghabiskan sebanyak USD 1,000. Tetapi dia juga telah memperolehi pendapatan sebanyak USD 1,000. Ini bermakna, dia telah mencapai ‘break-even point’ dalam kempen yang dia jalankan.

Setelah 5 bulan, duit yang telah terbakar untuk iklan adalah USD51,024.98. Tetapi iklan yang dia jalankan telah menghasilkan USD152,996.34. Jumlah untung bersih yang dia peroleh setelah ditolak kos iklan adalah USD101,971.36.

Pada ketika ini dia mula sedar, ini bukan lagi pendapatan sampingan. Tetapi ini boleh menjadi kerja sepenuh masa baginya.

“Saya boleh lakukan apa yang saya seronok lakukan, lakukan di mana sahaja, dan duit masih berjalan walaupun saya sedang tidur.” – Benny Hsu

“3 tahun dahulu, kalau ada orang beritahu, saya boleh buat duit banyak dengan jual t-shirt online, saya akan menganggap dia berbohong.” – Benny Hsu

Tidak semua orang yang jual t-shirt online boleh mencapai angka itu. Tetapi apa yang penting, angka itu boleh dicapai jika dilakukan dengan betul.

Baca lagi: 10 Tip Guna Kad Bisnes Supaya Beri Impak Positif Pada Bisnes Anda


Bagaimana Lelaki Ini Berjaya Popularkan Nasi Lemak Di Seoul

Seronoknya tinggal di Malaysia ini adalah kerana kepelbagaian makanan yang terdapat di sini. Menu seperti nasi lemak, roti canai dan teh tarik adalah sesuatu yang biasa di Malaysia tetapi tidak di luar negara.

Andai anda belajar atau bekerja di luar negara, pasti anda akan merindui makanan-makanan tempatan ini. Begitulah apa yang difikirkan oleh saudara Ben Duzy yang kini menetap di Seoul, Korea Selatan.

Tahun lalu, Ben Duzy mendapat perhatian beberapa media di Korea Selatan kerana menghasilkan hidangan nasi lemak yang lazat di The Expat Fair, Seoul. Pada awalnya beliau cuma hasilkan nasi lemak ini secara mingguan sahaja tetapi selepas mendapat perhatian media, Ben mula menjual nasi lemak dengan lebih kerap bergantung kepada permintaan.

Bercerita tentang pengalaman beliau, Ben tidak mempunyai pengalaman dalam bidang food & beverages (F&B) tetapi beliau belajar memasak daripada ibunya, seorang bekas tukang masak. Idea untuk menjual nasi lemak ini juga hadir kerana di Seoul, agak sukar untuk mencari restoran yang halal dan ada temannya yang rindukan nasi lemak.

“Sebab kurangnya makanan halal terutamanya masakan Melayu di bumi Korea, timbullah angan-angan hendak menjual sebab saya punya ramai kenalan Malaysia dan jugak orang Korea ketika itu. Kawan-kawan setuju jika saya mula untuk buat delivery makanan halal. Target market pertama saya pun pada awalnya orang Malaysia terutamanya yang belajar dan bekerja di Korea,” kata Ben.

Selepas di viralkan di media Korea, beliau mula mendapat pelanggan warga Korea yang mahu mencuba kerana mereka sangat curious dengan nasi lemak ini. Menurut orang Korea, bahan-bahan masakan nasi lemak ini hampir sama seperti satu menu Korea, Bibimbap.

Ben bukan setakat menerima pesanan secara personal, tetapi turut mendapat permintaan untuk tempahan secara catering. Tahun lalu, beberapa syarikat swasta, agensi kerajaan Malaysia serta pihak kedutaan Singapura turut membuat tempahan untuk menu sarapan pagi kerana tahu nasi lemak Ben terbukti sedap.

Ben kini mempunyai warung untuk pelanggan yang datang secara walk-in yang dibuka di atas rooftop sebuah bangunan. Warung ini dibuka bersama business partner Ben yang berasal dari Korea. Buat masa ini, warung beliau tidak beroperasi kerana cuaca yang terlalu sejuk dan beliau cuma mengambil pesanan secara delivery sahaja. Harga untuk satu set nasi lemak adalah 6,000 Won(RM22+-) untuk delivery dan 5,000 Won(RM18+-) untuk pelanggan yang makan secara walk-in.

Cabaran Ben untuk memasak nasi lemak ini pastinya untuk mendapatkan bahan untuk persiapan nasi lemak ini. Kebanyakkan bahan mentah mudah didapati di sini cuma bahan seperti belacan perlu di pos dari Malaysia. Harga ikan bilis juga agak mahal di Korea; RM40 untuk 600 gram ikan bilis mentah.

“Menu Nasi Lemak paling famous ketika ini adalah Nasi Lemak Ayam Merah. Menarik tentang bungkusan nasi lemak saya ini adalah lunch box yang boleh dipanaskan menggunakan microwave. Senang untuk dapat microwave di mana-mana convenient store di Korea yang boleh digunakan secara percuma,” tambah Ben apabila ditanya menu yang paling kerap ditempah oleh pelanggannya.

Untuk anda yang akan atau kerap ke Korea, bolehlah berhubung dengan Ben kalau rindu nasi lemak di sana nanti. Sebarang tempahan anda boleh terus berkomunikasi di laman Facebook Ben di sini. Semoga terus sukses dengan bisnes nasi lemak di bumi Seoul, Ben!


Bagaimana Lelaki Ini Dapat Bertemu Wanita Bosnia Fasih Berbahasa Melayu Di Sarajevo

Bila sebut nama Sujimy Mohamad, mungkin ramai yang kurang mengenali beliau di Malaysia. Tetapi Sujimy sebenarnya merupakan salah seorang content creator yang sangat disegani di Singapura.

Sujimy baru-baru ini telah melawat Bosnia dan Sarajevo untuk melihat keindahan negara berkenaan. Namun, beliau terkejut apabila mendapati beliau mempunyai follower di Bosnia dan wanita berkenaan menjemput Sujimy untuk bertandang ke rumahnya.

Nama individu berkenaan adalah Selma Osmanagic Pljevljak yang fasih berbahasa Melayu. Menurut Sujimy, Pada awal 1990an, semasa peperangan Bosnia, keluarganya menghantar Selma ke Malaysia untuk tinggal bersama keluarga Melayu di sana.

Keluarga Selma berbuat demikian atas faktor keselamatan kerana perang di Bosnia & Herzegovina yang tercetus pada tahun 1993 hingga 1996. Menurut Sujimy lagi, beliau berada di Malaysia selama 13 tahun dan kemudian menyambung 6 tahun lagi untuk pendidikan hingga di Universiti Islam Antarabangsa (UIA).

Walaupun sudah meninggalkan Malaysia 10 tahun, kemahiran beliau untuk bertutur dalam Bahasa Melayu tidak pernah pudar. Beliau gembira dengan kehadiran Sujimy ke Bosnia kerana beliau dapat berturut Bahasa Melayu yang sudah lama tidak digunakan dalam kehidupan seharian.

Pengikut Sujimy ramai yang memuji layanan baik Selma ketika Sujimy datang melawat. Selma siap memasak makanan tradisi Bosnia buat Sujimy dan krewnya kerana menghargai kedatangan Sujimy ke Sarajevo.

Dalam video ini juga, Selma memuji keputusan Tun Mahathir Mohamed yang membuka pintu kepada rakyat Bosnia untuk mencari perlindungan di Malaysia ketika itu. Jika tidak, pasti lebih ramai yang mungkin terkorban dalam perang berkenaan, termasuklah Selma.

Beliau juga sangat bersyukur dapat menetap di Malaysia selama 13 tahun dan langsung tidak ada perkara negatif berlaku kepadanya dalam tempoh tersebut. Beliau juga sangat berterima kasih dengan keluarga angkatnya yang menjaga beliau dengan sangat baik ketika berada di Malaysia.

Hujan emas di negara orang, hujan batu di negeri sendiri. Mendengar kisah Selma ini, baru kita akan rasa sangat bersyukur kerana negara kita tidak dilanda peperangan atau bergolak. Terima kasih buat Sujimy Mohamad untuk vlog yang awesome ini. Anda boleh ikuti kisah beliau yang lain di sini.

Selepas melihat video ini, anda pasti terpesona dengan keindahan Bosnia & Herzegovina. Ini beberapa artikel berkaitan negara ini sekiranya anda berminat untuk ke sana di masa akan datang.

Travel Ke Bosnia Tanpa Perancangan, Lelaki Ini Berkongsi 23 Gambar Menarik

18 Info Tidak Popular Bosnia Yang Diceritakan Penduduk Tempatan Kepada Aku

Lihat Kesan Perang Sewaktu Travel Ke Bosnia Mengajar Saya Perkara Mahal Tentang Hidup


Bagaimana Lelaki Ini Menggunakan Masa Mudanya Adalah Panduan Baik Untuk Kita Semua

Nota Editor: Saya bertuah kerana dikelilingi oleh rakan-rakan yang sentiasa mahu memajukan diri. Pada kali ini, seorang rakan yang merupakan pelabur atau trader di pasaran Future Crude Palm Oil (fCPO), Mohd Azuri atau lebih dikenali sebagai Tuan Penjejakx, berkongsi dengan Vocket tentang bagaimana beliau menggunakan masa muda beliau, sehingga dapat mencapai tahap sekarang. Semoga bermanfaat.

Jangan takut dikata orang. Hanya kita yang tahu kekuatan sendiri, sama ada dalam aspek kewangan atau sosial.

Semasa saya bertugas sebagai Pegawai Tadbir Diplomatik (PTD) dahulu, sayalah satu-satunya pegawai yang menggunakan kereta kancil 850 GX di Kementerian, di kala rakan-rakan sejawatan sudah bergaya dengan Proton Gen-2, Honda City serta Toyota Vios.

Sebabnya ialah saya tidak mahu komitmen bulanan yang tinggi serta akan menggangu kelancaran proses untuk membuat pinjaman perumahan dan pinjaman peribadi.

Saya sudah kalis dengan teguran rakan-rakan agar menukar kereta untuk jaga standard pegawai. Malah sudah banyak kali juga saya kena tahan oleh Polis Bantuan di pintu masuk utama Parlimen (semasa giliran bertugas wakil Kementerian), kerana Kancil saya mengeluarkan bunyi bising dari “blow-off valve” (enjin turbo L502).

Kereta tersebut itulah yang saya gunakan untuk runner ke kedai telefon Wartel (Warung Telefon) Seksyen 4 Bangi setiap malam dan ulang-alik kerja. Malah ia membolehkan saya balik kampung yang sejauh hampir 500 km dengan kerap untuk melawat ibubapa.

Selain menjalankan bisnes Wartel, saya juga ada memajakkan 2 buah kereta kepada kawan untuk disewakan dan kadang-kala terpaksa hantar kereta ke sekitar Pantai Dalam, Petaling Jaya dan Universiti Malaya. Masa bujang saya tidak seperti rakan-rakan serumah yang lain. Kebanyakkannya adalah “typical government officer”, jam 10.30 malam sudah masuk tidur. Sedangkan rutin saya ialah bedtime selepas pukul 1.00 pagi dan bangun semula jam 5.30 pagi.

Hujung minggu pula adalah masa untuk meneroka jalan-jalan kampung dan bukit dengan menggunakan sebuah Suzuki Jimny, kereta pejabat rakan serumah, seorang Jurutera Sivil yang perlu buat lawatan ke tapak projek seliaannya. Oleh sebab kuota minyak tertentu perlu dihabiskan dalam masa sebulan, maka saya dan rakan-rakan lainlah yang “membantu” beliau mencapai kuota tersebut.

Hasil berjimat-cermat, saya mampu membuka perniagaan kedai tayar terpakai atau “re-thread tyre” di Cherang, Kelantan. Namun bisnes tersebut hanya bertahan 4 bulan sahaja kerana partner lepas tangan dan masalah pengurusan yang agak sukar dari jauh. Satu tamparan hebat kepada saya kerana modal yang dilaburkan adalah tinggi. Pada masa tersebut, ilmu masih mentah tetapi semangat untuk mencuba sangat tinggi.

Dengan kitaran masa saya yang agak sibuk dengan kerja hakiki di pejabat, menguruskan bisnes di waktu malam dan pencarian ilmu di hujung minggu, saya telah “kehilangan” orang tersayang… kerana salah-sangka dan tuntutan hidup seorang lelaki yang mahu membuat persediaan rapi sebelum menyunting bunga di taman. Tetapi bukan episod tersebut yang saya mahu kongsikan disini. Mungkin pada masa lain jika ada yang sudi mendengar.

Apa yang saya mahu tekankan di sini ialah:

“Don’t bother to buy things that you do not need just to impress people that you do not know.”

Mungkin pada masa hadapan saya akan sentuh tentang cabaran pencarian tambahan pendapatan dalam Passive Income dan Portfolio Income selain mengekalkan Active Income yang sedia ada.

Bagaimana saya mula berkenalan dengan dunia trading dan kenapa akhirnya saya membuat keputusan untuk berhenti kerja dalam sektor kerajaan menjadi full time trader.

Hidup kita adalah sebuah pengembaraan. Jika ada perancangan serta persediaan yang dibuat teliti, maka lancarlah perjalanan kita. Namun, andai kata ada sesuatu yang terlepas semasa pengembaraan tersebut, maka anggaaplah ia sebagai satu suratan takdir. Kita tahu sebagai manusia biasa kita tidak sempurna, namun sekurang-kurangnya kita telah mencuba dengan sebaik mungkin.

BACA: Lelaki Ini Menerangkan Fungsi Sebenar Belanja Bulanan Dalam Komponen Formula Kewangan

BACA Lagi: 11 Cara Bebas Daripada Status Muflis Gaya David Cheang

LIKE dan FOLLOW Vocket di Facebook serta Instagram


Bagaimana Levi’s Mempengaruhi ‘Scene’ Fesyen Di Jepun

Lusuh tidak semestinya tidak bernilai. Jadi kalau anda ke bundle dan terjumpa sehelai seluar jeans yang sudah usang tetapi harganya sangat mahal, mesti ada sebab kenapa tuan kedai letak harganya begitu.

Sempena ulang tahun ke-126, seluar ikonik Levi’s 501, Levi’s mengeluarkan dokumentari pendek berkenaan pengaruh Levi’s pada peminat fesyen di Jepun. Orang Jepun sangat gemarkan Levi’s kerana mereka sangat suka dengan gaya Americana. Special orang Jepun ini adalah apa yang mereka pakai, mereka akan pakainya lebih baik dari orang Amerika sendiri, dicampur pula dengan gaya mereka yang tersendiri.

Semuanya bermula dengan filem koboi dan motosikal yang terbit dari barat. Budaya jeans yang dibawa oleh Marlon Brando, James Dean, Roy Rogers dan Clint Eastwood dalam filem membuatkan populariti seluar jeans meningkat naik di Jepun. Walaupun Levi’s sudah berada di pasaran Jepun sejak tahun 1950an lagi, tetapi jumlahnya sangat kecil.

Jadi apa yang peminat jeans ini buat? Mereka pergi sendiri ke Amerika untuk mencari jeans Levi’s di kedai-kedai thrift shop kerana mereka mahu mencari model-model lama, bukan model yang terbaru. Mereka ingin mencari model seluar jeans era Marlon Brando dan James Dean.

Jadi para peminat jeans inilah yang mencorak market jeans Levi’s di Jepun. “Tiada undang-undang untuk memakai seluar 501 ini. 501 sangat mudah untuk dipadankan dengan Japanese Culture,” kata salah seorang peminat Levis, Fumika Uchida.

Antara peminat tegar Levi’s adalah founder A Bathing Ape, Nigo. Bagi beliau, jeans adalah sangat penting baginya. Beliau sangat sayangkan setiap Levi’s yang beliau ada. Jika koyak, beliau akan tampal dan tidak membuangnya. Bukan setakat jeans, beliau juga mengumpul banner dan produk advertising Levi’s kemas di dalam store rumahnya.

Walaupun Levi’s berasal dari Amerika, tetapi terdapat ramai Levi’s experts di Jepun. Mereka siap mempunyai buku untuk menerangkan keistimewaan seluar jeans 501 bagi setiap tahun yang dikeluarkan. Setiap perincian, setiap perbezaan kecil, mereka rekodkan dalam buku berkenaan.

Boleh dikatakan setiap produk fesyen terkenal Jepun pernah mengambil inspirasi dari Levi’s. Levi’s mempunyai sejarah dan pertalian yang kuat dengan peminat fesyen di Jepun. Pernah saya dengar satu cerita di Buntil KL dahulu. Mereka pernah menjual sehelai jeans Levi’s vintage kepada pelancong dari Jepun dengan harga puluhan ribu ringgit. Orang Jepun ni, kalau mereka dah minat, pasti mereka akan beli.

Begitulah bagaimana Levi’s membentuk budaya fesyen rakyat di Jepun. Anda boleh lihat dokumentari tentang Levi’s ini di video di bawah. Dalam dokumentari ini, mereka menemubual top gun industri fesyen Jepun antaranya Nigo (BAPE), Shinsuke Takizawa (NEIGHBORHOOD), Erik Brunetti (FUCT), Motofumi “Poggy” Pogi (United Arrows And Sons), Yo Shitara (BEAMS) dan pemilik butik vintage di Tokyo Hitoshi Hoshida (J’antiques).

Kalau di Malaysia ni, kalau anda nak cari kedai vintage yang best untuk beli jeans Levi’s 501 lama, boleh cuba cari di Kompleks Campbell di KL atau pada hujung minggu di Jalan Raja Bot, Chow Kit. Confirm anda rambang mata.


Bagaimana Lipas Menjadi ‘Sumber Protein’ Yang Terkandung Dalam Kebanyakan Kopi

Bagi penggemar kopi, tidak lengkap rasanya jika hari tidak dimulakan dengan secangkir kopi. Bagaimanapun secara umum, tak semua orang rajin untuk mengisar biji kopi sendiri pada setiap pagi.

Oleh itu, melainkan anda memang seorang coffee enthusiast, anda pasti tergolong dalam kalangan mereka yang memiliki serbuk kopi yang hanya perlu ditambah air panas dan sedikit gula atau susu sebelum dinikmati.

Tidak kiralah jika kopi tersebut dibuat daripada serbuk kopi yang dibeli atau dikisar pada setiap pagi, kalau sudah kena dengan tekak, pasti sedaplah rasanya. Dengan aromanya yang memikat ditambah pula dengan kafein sebagai sumber tenaga, tanpa kita sedari terdapat juga sedikit ‘sumber protein’ yang turut terselit di dalamnya.

Akan tetapi, sumber protein ini hanya terdapat dalam serbuk kopi yang sudah dikisar sebelum dijual dan tidak terdapat pada biji kopi yang harus dikisar sendiri. Bagi yang tertanya-tanya apakah sumber protein yang tersirat itu, jawapanya adalah lipas, serangga perosak yang sering berlari-lari disekitar rumah anda.

Coffee & cockroaches #coffee #bug #learnontiktok #schoolwithdrkaran #sciencefacts

Berdasarkan perkongsian yang telah dibuat oleh Dr. Karan menerusi aplikasi Tiktok, serbuk kopi yang telah dikisar dan dijual di pasaranya umumnya dikisar sekali bersama-sama lipas dan beberapa serangga lain.

Difahamkan, berita tentang lipas di dalam serbuk kopi ini bukanlah perkara yang baru. Hal ini sudah pernah dibongkarkan oleh Dr. Dauglas Emlen, seorang profesor biologi dari University of Montana menerusi temubualnya bersama NPR pada tahun 2009.

Memetik laporan yang ditulis oleh sebuah portal media, hal ini diketahui oleh Dr. Douglas ketika beliau berada di dalam perjalanan menuju ke tempat kajian bersama profesornya pada pengakhiran tahun 80’an.

Beliau yang pada ketika itu merupakan seorang pelajar terpaksa mengambil jalan yang jauh ketika memandu kerana profesornya ingin membeli kopi yang dibuat dari biji kopi yang harus dikisar sendiri.

“Pada ketika itu kedai kopi seperti Starbucks masih belum ada dan profesor saya memang cukup ketagih dengan kafein. Oleh itu, beliau harus meminum kopi pada setiap jam,” katanya.

“Disebabkan itu, kami terpaksa memandu selama 45 minit hanya untuk mencari kedai kopi yang menjual kopi yang dibuat dari biji kopi segar,”

“Pada ketika itu saya agak sedikit marah kerana harus mengambil jalan jauh hanya untuk membeli kopi. Jadi profesor saya pun menceritakan sebab kenapa beliau hanya boleh minum kopi dari biji kopi yang dikisar segar dan puncanya adalah lipas,” jelas Dr. Douglas.

Dr. Douglas menceritakan bahawa bekas profesor beliau merupakan seorang pakar entomologi, iaitu seorang pengkaji serangga. Disebabkan beliau harus mengkaji serangga seperti lipas untuk bertahun-tahun lamanya, beliau akhirnya menjadi alergik kepada lipas.

“Profesor saya tidak boleh pegang lipas pun dan disebabkan itu, beliau tidak boleh minum kopi dari serbuk kopi yang dijual dipasaran kerana menurutnya, serbuk kopi tersebut mengandungi lipas yang telah dikisar bersama,” jelasnya.

Difahamkan, serbuk kopi yang dijual secara umumnya akan dikumpulkan sebelum dikisar dan diletakkan di dalam bekas. Oleh itu, banyak serangga seperti lipas contohnya yang terperangkap bersama-sama biji kopi yang telah dikumpulkan itu.

Disebabkan itu juga, agak sukar bagi mereka untuk menapis biji-biji kopi tersebut yang kini telah pun dipenuhi lipas dan serangga lain. Hal ini secara tidak langsung tidak memberikan mereka pilihan yang lain selain memanggang dan mengisar biji kopi tersebut bersama lipas dan serangga lain yang ada di dalamnya.

Dalam pada itu, Dr. Douglas turut menjelaskan Food and Drug Administration (FDA) dari Amerika Syarikat telah pun meletakkan syarat yang membenarkan hanya sepuluh peratus dari serangga dan kotoranya yang boleh ada pada serbuk kopi.

Apabila mengetahui tentang perkara ini saya jadi tertanya-tanya, adakah serpihan-serpihan lipas itu yang memberikan rasa ‘lemak’ pada kopi?. Apa pun, lipas difahamkan mempunyai kadar protein yang tinggi. Oleh itu, anda bolehlah terus meminumnya kalau inginkan sedikit ‘protein tambahan’.

Bercakap tentang lipas, ingin tahu bagaimana caranya untuk menghapuskan lipas dalam kereta dengan modal yang murah? Klik pada pautan di bawah untuk membaca!

Hanya Bermodalkan RM8, Lelaki Ini Kongsikan Cara Hapuskan Lipas Dalam Kereta

Tinggalkan Najis Dan Bil Tidak Berbayar, Tuan Rumah Dedah Sikap ‘Penyewa Dari Neraka’


10 Ciptaan Umat Islam Yang Membentuk Dunia Moden Hari Ini

Apabila menghirup secawan kopi pada pagi hari, ada yang menyangka minuman ini berasal dari Itali. Tetapi kenyataannya, bru panas berwarna hitam ini berasal dari Yaman.

Begitu juga dengan beberapa ciptaan lain. Universiti, berus gigi, dan pembedahan adalah sedikit daripada pelbagai ciptaan bijak pandai warga Muslim yang telah membentuk dunia moden hari ini.

Asal usul asas dan ciptaan asal beberapa barangan seperti basikal dan skala muzik adalah merupakan intipati ‘1001 Inventions’, sebuah buku yang meraikan sejarah warisan 1,000 tahun Islam yang dilupakan.

“Terdapat kelompongan dalam pengetahuan sejarah kita, kita melompat dari zaman Renaissance terus ke zaman Yunani,” kata Professor Salim al-Hassani, Pengerusi Yayasan Sains, Teknologi dan juga merupakan editor buku ini kepada CNN.

‘1001 Inventions’ kini dipamerkan di Muzium Sains London. Hassani berharap pameran itu akan mengetengahkan sumbangan budaya bukan Barat – seperti empayar Islam yang pernah meliputi Sepanyol, Portugal, Itali Selatan dan menjangkau sebahagian dari negara China – kepada peradaban masyarakat hari ini.

Hassani berkongsi 10 ciptaan empayar Islam yang memberi impak besar kepada kehidupan hari ini:

Sekitar tahun 1000, seorang doktor terkenal bernama Al Zahrawi menerbitkan 1500 halaman ensiklopedia bergambar tentang pembedahan yang telah digunakan di Eropah sebagai rujukan perubatan untuk 500 tahun akan datang. Al Zahrawi merupakan orang pertama menggunakan catgut suture, iaitu lapisan dalam usus haiwan, digunakan sebagai bebenang untuk jahitan dalaman luka. Ia adalah satu-satunya material ketika itu yang boleh diserap oleh badan manusia. Sebelum pembedahan cara ini dilakukan, pembedahan kedua sentiasa diperlukan untuk mengeluarkan jahitan. Beliau juga dilaporkan sebagai orang pertama yang melakukan pembedahan caesarean dan mencipta forsep.

Merupakan minuman pilihan utama di seluruh dunia pada waktu pagi, kopi pertama kali dibancuh di Yaman pada sekitar abad ke-9. Pada awal kemunculannya, kopi digunakan untuk membantu para Sufi berjaga sepanjang malam. Kemudiannya, ia dibawa ke Kaherah oleh sekumpulan pelajar, dan tidak lama selepas itu, fenomena kopi tersebar ke seluruh empayar. Menjelang abad ke-13 fenomena kopi sampai ke Turki, tetapi tidak sehingga abad ke-16, budaya ini mula sampai ke Eropah, dibawa ke Itali oleh pedagang Venice.

BACA: 5 Ciptaan Luar Biasa Yang Bakal Meningkatkan Kualiti Air Minuman Sesiapa Sahaja

3. Mesin Terbang

“Abbas bin Firnas adalah orang pertama yang membuat percubaan untuk membina sebuah mesin terbang dan terbang,” kata Hassani.
Pada abad ke-9 Abbas mereka cipta alat bersayap, menyerupai pakaian burung. Ketika percubaan beliau yang paling terkenal, berhampiran Cordoba di Sepanyol, Abbas berjaya terbang ke atas untuk beberapa ketika, sebelum jatuh ke tanah dan menyebabkan sebahagian belakang badannya patah.

Pada tahun 859, seorang puteri muda bernama Fatima al-Firhi mengasaskan sebuah universiti yang menganugerahkan ijazah kepada para graduan di Fez, Maghribi. Kakak beliau, Miriam, pula mengasaskan sebuah masjid bersebelahan universiti itu, dan bersama-sama, kedua-dua bangunan ini menjadi kompleks Masjid al-Qarawiyyin dan Universiti.  Masih beroperasi hampir 1200 tahun kemudian, Hassani berkata beliau berharap pusat itu akan mengingatkan orang ramai bahawa pembelajaran adalah tradisi teras dalam Islam dan semoga kisah adik-beradik al-Firhi akan memberi inspirasi kepada wanita muda Islam di seluruh dunia hari ini.

Perkataan ‘algebra’ berasal daripada tajuk sebuah karya ahli matematik Parsi terkenal abad ke-9 yang dipanggil ‘Kitab al-Jabr Wa l-Mugabala’, atau maksudnya ‘Kitab Pertimbangan dan Imbangan.’ Diambil daripada sistem Greek dan Hindu, susunan algebra yang baru adalah satu sistem yang menyatukan nombor rasional, nombor tidak rasional dan magnitud geometri. Ahli matematik yang sama, Al-Khawarizmi, juga merupakan orang pertama yang memperkenalkan konsep menaikkan nilai nombor kepada kuasa yang lebih banyak.

“Banyak kemajuan penting dalam kajian optik datang dari dunia Islam,” kata Hassani. Sekitar tahun 1000 Ibn al-Haitham membuktikan bahawa manusia melihat objek melalui pantulan cahaya pada objek sebelum masuk ke dalam mata, menolak teori Euclid dan Ptolemy bahawa cahaya dipancarkan dari mata itu sendiri. Ahli fizik Muslim terkenal ini juga menemui fenomena kamera obscura, yang menjelaskan bagaimana mata melihat imej tegak adalah disebabkan oleh sambungan di antara saraf optik dan otak.

Pemuzik Muslim telah memberi kesan yang mendalam kepada Eropah, sejak Charlemagne cuba untuk bersaing dengan muzik Baghdad dan Cordoba, menurut Hassani. Antara instrumen yang tiba di Eropah melalui Timur Tengah adalah seruling dan rahab, asal usul biola. Skala muzik moden juga dikatakan berasal dari abjad Arab.

Menurut Hassani, Nabi Muhammad (S.A.W) mempopularkan penggunaan berus gigi pertama pada sekitar tahun 600-an. Baginda menggunakan ranting daripada pokok Meswak untuk membersihkan gigi dan menyegarkan nafas. Bahan-bahan yang digunakan dalam ubat gigi moden adalah hampir sama dengan bahan dalam ranting Meswak.

Asas-asas mekanikal automatik moden, pertama kali digunakan dalam dunia Islam, seperti sistem engkol yang dihubungkan dengan rod. Dengan menukar gerakan putaran kepada gerakan linear, engkol membolehkan proses mengangkat objek berat menjadi lebih mudah. Teknologi ini, yang ditemui oleh Al-Jazari pada abad ke-12, tersebar ke seluruh dunia dengan pantas, membawa kepada penciptaan lebih banyak produk, daripada produk yang ringkas seperti basikal sehinggalah kepada yang lebih kompleks seperti enjin pembakaran dalaman.

“Hospital seperti yang kita kenali pada hari ini, dengan wad dan pusat-pusat pengajaran, berasal dari Mesir pada abad ke-9,” jelas Hassani. Pusat perubatan yang pertama di dunia adalah Hospital Tulun ibn Ahmad, yang diasaskan pada tahun 872 di Kaherah. Hospital Tulun menyediakan penjagaan percuma kepada semua yang memerlukan – satu polisi yang dicipta berdasarkan tradisi Islam yang mengambil berat terhadap orang-orang sakit. Dari Kaherah, penciptaan hospital merebak ke seluruh dunia Islam.

BACA Lagi: Audi Telah Berjaya Menghasilkan Sumber Tenaga Masa Hadapan

LIKE dan FOLLOW Vocket di Facebook serta Instagram


13 Lokasi Menarik Di Pinggir Tokyo Untuk Anda Buat Kunjungan Sehari

Sewaktu kunjungan singkat ke Tokyo pada awal tahun ini, saya sempat buat kajian lokasi menarik manakah yang boleh saya kunjungi di luar Tokyo dalam masa satu hari. Atau dalam bahasa Inggeris dipanggil ‘day trip’. Pergi dan balik pada hari yang sama.

Saya kongsikan di sini untuk rujukan buat anda yang akan ke Tokyo. Sebenarnya senang untuk saya rujuk semula juga di masa depan jika berkunjung ke Tokyo lagi.

Tarikan utama:  Fuji-Hakone-Izu National Park di Lake Ashino, kolam air panas, dan pemandangan Gunung Fuji. Rujuk di japan-talk.com untuk aktiviti penuh di sini.

Tarikan utama :  Istana Odawara. Odawara adalah pintu masuk ke Fuji Hakone Izu National Park. Anda boleh singgah dan luangkan masa 1 jam di sini sewaktu dalam perjalanan ke Hakone.

Tarikan utama:  Kamakura seperti Kuil Hasedera, Kuil Engakuji, Kuil Tsurugaoka Hachimangu, dan patung Great Buddha of Kotokuin.

Pengangkutan: Info lanjut di japan-guide.com.

Enoshima merupakan sebuah pulau kecil yang dihubungkan dengan tanah besar oleh jambatan sepanjang 600 meter.

Tarikan utama: Kuil, shrine, sebuah gua dan akuarium. Yang paling popular adalah kompleks Enoshima Shrine yang didirikan khas bagi mengenang dewi Benzaiten yang membawa nasib baik, kekayaan, muzik dan puisi. Penduduk di sini juga percaya Venzaiten adalah dewi yang mencipta pulau ini. Rujuk di japan-talk.com.

Pengangkutan: Rujuk di Enoshima-Kamakura Freepass dan Enoshima 1-Day Passport untuk penjimatan.

Tarikan utama: Minato Mirai, China Town, Muzium Ramen dan kawasan kediaman yang pernah dihuni oleh pedagang asing di sini. Bagi pencinta alam, anda boleh ke Sankeien Garden terutama di musim luruh dan musim bunga.

Pengangkutan: Rujuk di Yokohamajapan.com.

Bila baca nama tempat ini terus teringat motorsikal jenama Kawasaki. Haha. Rupanya tak jauh dari Tokyo dan anda boleh naik keretapi dari Central Tokyo.

Tarikan utama: Kawasaki Daishi Temple, Muzium Japan open-air Folk House, dan Chinese Garden. Gerai-gerai cenderahati di sepanjang laluan ke ke Kawasaki Daishi Temple juga menarik untuk anda terokai.

Pengangkutan: Rujuk di travelkawasaki.com.

Tarikan utama: Nikko National Park, Toshogu Shrine, dan moseleum of Tokugawa Ieyasu yang merupakan tapak warisan sejarah UNESCO, dan Lake Chuzenji yang menyediakan pemandangan menarik di musim bunga dan musim luruh.

Pengangkutan: Nikko terletak 125km dari Tokyo. Rujuk di japan-guide.com untuk cara ke sana.

Tarikan utama: Kawagoe Castle, Kitain Temple yang menempatkan tinggalan dari zaman Edo, dan lebih 500 patung Gohyaku Rakan yang ditempatkan di sini.

Pengangkutan: Hanya 30 minit dari pusat bandar Tokyo. Info lanjut di www.koedo.or.jp.

Tarikan utama: Bunga shibazakura (pink moss) di Hitsujiyama Park pada musim bunga antara bulan April dan Mei, Chichibu-Tama-Kai National Park, Chichibu Shrine.

Pengangkutan: Terletak 2 jam dari Tokyo, info lanjut di japanvisitor.com/chichibu-saitama-prefecture.

Baca: Backpacker Dedah Lubuk Barang ‘Pre-Love’ Dan Lokasi Pakai Kimono Percuma Di Jepun

Tarikan utama: Atami Castle, kolam air panas (onsen) dan Kinomiya Shrine.

Ada banyak lokasi menarik untuk anda lohat Gunung Fuji di Shizuoka Prefecture. Ditambah Gunung Fuji telah diiktiraf sebagai Warisan Semulajadi UNESCO, ini sekaligus menjadikan Shizuoka Prefecture semakin terkenal di kalangan pelancong.

Tarikan utama: Gunung Fuji, kolam air panas (onsen) di tepi laut, kuil dan shrines,  dan taman tema. Info lanjut tentang aktiviti di sekitar Gunung Fuji boleh didapati di pref.shizuoka.jp.

Pengangkutan: Rujuk di jnto.go.jp/shizuoka.

Ye, taman tema ini sebenarnya terletak di sebelah Tokyo iaitu di Chiba Prefecture, dan bukannya di dalam Tokyo.

Aktiviti menarik: Pemandangan Gunung Fuji, pemandangan di sekitar tasik yang menarik, festival Shibarazuka dengan pemandangan bunga pink bersama Gunung Fuji di bulan April dan Mei, Yamanashi Gem Museum, perkampungan tradisional Saiko Iyashino-Sato Nenba, dan Chureito Pagoda. Info lengkap berbagai aktiviti di sini boleh rujuk di trip-n-travel.com.

Setiap lokasi yang disenaraikan di atas boleh anda kunjungi dalam masa sehari ke 2 hari, sesuai buat mereka yang hanya ada masa beberapa hari di Tokyo tetapi masih ingin lihat budaya dan sejarah Jepun. Tinggal pilih sahaja mana satu yang menarik dan kena dengan citarasa anda.

Akhir kata, seronok berkunjung ke Jepun. Dapat lihat dan belajar bagaimana mereka maju tanpa meminggirkan budaya sendiri.

Baca lagi: 3 Jenis Pass Pengangkutan Awam Untuk Anda Berjimat Sewaktu Di Tokyo, Jepun